سه‌رۆك بوش تیرۆركردنی بێنه‌زیر بۆتۆ سـه‌رزه‌نشت ده‌كات\nی مانگی دوازده ٢٨, ٢٠٠٧\nسه‌رۆك بوش تێرۆركردنی سه‌رۆك وه‌زیری پـێشـووی پاكستانی مه‌حكوم كرد. په‌یامنێری ده‌نگی ئه‌مریكا باوڵا ۆڵفسن له كۆشـكی سـپـیـیه‌وه ڕاپـۆرتێـكی له‌و باره‌یه‌وه ناردووه و هاوكارانمان شـایان پاشـا و خه‌ڵه‌فی زێباری به زمانی كوردی ئاماده‌یان كردووه.\nسه‌رۆك بوش ده‌ڵێت پـێویسته ئه‌وانه‌ی به‌رپـرسـیارن له تیرۆركردنی بێنه‌زیر بۆتۆ ڕاپـێـچی عه‌داله‌ت بكرێن.\n" ئه‌مریكا به توندی ئه‌و كاره نامه‌ردانه‌یه سه‌رزه‌نشت ده‌كات كه توندڕه‌وانی مرۆڤ كوژ ئه‌نجامیان داوه و پـێی هه‌وڵی تێـكدانی دیموكراسی پاكستان ده‌ده‌ن."\nله ڕاگه‌یاندنێـكی كورتدا بۆ په‌یامنێران له شـوێنی حه‌وانه‌ی له ته‌كسـاسـه‌وه سه‌رۆك گوتی تیرۆركردنی بێنه‌زیر بۆتۆ سـروشتی بێ به‌زه‌یی‌یانه‌ی هه‌ڕه‌شه‌ی تێرۆریستی نیشـان ده‌دات.\n" ئه‌و ده‌یزانی كه‌وا به گه‌ڕانه‌وه‌ی بۆ پاكستان ژیانی ده‌كه‌وێته مه‌ترسـیـیه‌وه. به‌ڵام ئه‌و له‌گه‌ڵ ئه‌وه‌شـدا ڕازی نه‌بوو مرۆڤ كوژان ڕێڕه‌وی وڵاته‌كه‌ی ده‌سـتنیشـان بكه‌ن."\nبۆتۆ تیرۆركرا دوای ئه‌وه‌ی كۆبوونه‌وه‌یه‌كی پـشتیوانكه‌رانی له ڕاوه‌ڵپـندی جێـهێشت. سه‌رۆك وه‌زیرانی پـێشـوو به ڕێبه‌ری ئۆپـۆزیسـیۆنی سـیاسی ده‌ستنیشـان كرابوو و به‌ره‌نگاری حكومه‌ته‌كه‌ی سه‌رۆك په‌روێز موشـه‌ره‌فی ده‌كرد.\nكوشتنه‌كه‌ی ته‌نها دوو هه‌فته به‌ر له به‌ڕێوه‌چوونی هه‌ڵـبژاردنه‌كان ڕوویدا كه نمچه دواكه‌وت به‌هۆی سه‌پاندنی یاسای باری نائاسایی وڵاته‌كه له مانگی 11 و كه له 16 ی مانگی دوانزه هه‌ڵـگیرا.\nسه‌رۆك بوش داوای له پاكستانیـیه‌كان كرد وڵاته‌كه‌یان له‌سه‌ر ڕێـڕه‌وی دیموكراسی بهێـڵـنه‌وه.\n" ئێمه له‌گه‌ڵ خه‌ڵـكی پاكستان ده‌وه‌ستین له خه‌باتیاندا له دژی هێزه‌كانی تێرۆر و توندڕه‌و. ئێمه داوایان لێ ده‌كه‌ین ڕێز له یادگاریـیه‌كانی بێنه‌زیر بۆتۆ بگرن به به‌رده‌وامبوونیان له پـرۆسه‌ی دیموكراسی، ئه‌وه‌ی ئه‌و له پـێناویدا ئازایانه گیانی خۆی به‌خت كرد."\nبۆتۆ له سـاڵی 1988 وه تا 1990 و له دوایـیدا له سـاڵی 1993 وه تا 1996 وه‌ك سه‌رۆك وه‌زیرانی پاكستان كاری ده‌كرد. له ڕاستیدا كۆبوونه‌وی خه‌ڵـكی به بۆنه‌ی گه‌ڕانه‌وه‌ی له ده‌ره‌وه‌ی وڵات له ناوه‌ڕاستی مانگی 10 به‌بیر خستنه‌وه‌یه‌كه بۆ مه‌ترسـیـیه‌كانی كه له‌به‌رده‌میدابوو كه تیایدا ته‌قینه‌وه‌یه‌كی خۆكوژی كوشتنی زیا له 140 كه‌سی لێـكه‌وته‌وه.\nله پاكستانیش په‌روێز موشـه‌ڕه‌ف سێ ڕۆژ پـرسه و ته‌عزێی ڕاگه‌یاند. له ڕاگه‌یاندنێـكدا دوابه‌دوای تیرۆركردنی بۆتۆ داوای خۆڕاگری كرد و به‌ڵێـنی دا به دۆزینه‌وه‌ی بكوژانی.


خانمه كورديگ يه‌كه‌م قويخای ئافره‌ت - شـه‌فـه‌ق نيـوز\nخانمه كورديگ يه‌كه‌م قويخای ئافره‌ت\nله خوه‌رهه‌ڵات كوردستان، وه‌تايبه‌ت ناوچه‌ی لوڕنشين و به‌ختياريه‌يل ئافره‌ت ئازاو ناودار هه‌ڵكه‌فتگه وه چه‌واشه‌ی ئافره‌ته‌يل تر هاوچه‌رخ خوه‌يان، ك ته‌نيا له‌ناو ماڵ نه‌نيشتنه، به‌ڵكوو هاتنه‌سه ناو مه‌يدان سياسی و كومه‌ڵايه‌تی و ته‌نانه‌ت جه‌نگيش كردنه‌و وه‌رگرييش له خاك و نيشتمانيش كردنه.\nخانم "قه‌ده‌م خێر" و "بی بی مه‌ريه‌م به‌ختياری" دو كه‌سايه‌تی گرينگ سياسی ز كومه‌ڵايه‌تی مێژوو خوه‌رهه‌ڵات كوردستانن. له مێژوو هاوچه‌رخيش خانم "نازته‌ڵا كوشكی" يه‌كيگه له ئافره‌ته‌يل ئازاو كاريگه‌ر مێژوو لوڕستان.\nئه‌را يه‌كه‌مين جار ئافره‌تيگ كورد لوڕ جوور قويخا ده‌سڵاتداريتی هووزيگ گه‌ورا ئه‌گريده ده‌س، له‌و سه‌رده‌مه وجوود ئه‌و ئافره‌ته جوور قويخا كاردانه‌وه‌ی فريه‌يگ له‌شوونی بويه‌و رووژنامه‌يل ئه‌و وه‌خته گرينگ فراوانيگ وه‌پی دانه.\nخانم نازته‌ڵا له‌و وه‌خته ته‌مه‌نی ٣٥ ساڵ بوی و يه‌كيگ بويه له كه‌سايه‌تيه‌يل ناودار هووز گه‌ورای كوشكی. هووز كوشك له‌ناو مێژوو لوڕستان وه هووزيگ ره‌سه‌ن و ده‌سڵاتدار ناسريانه، ناو ئه‌و هووزه له كوشك و قه‌ڵا و شوون به‌رز وه‌رگيرياگه‌و ئه‌ندامه‌يل ئه‌و هووزيشه وه كوشكی ناسريانه.\nدكتۆر ئه‌مانوڵاهی له كتاو جوگرافيای لوڕستان له‌باوه‌ت هووز كوشكی نويساگه: شوون سه‌ره‌تايی كوشكيه‌يل له باكوور شار خوه‌ڕه‌م ئاوا ناوه‌ند پاريزگای لوڕستان بويه‌و ئيسه‌يش له كوده‌يشت و ناوچه‌يل تر لوڕستان بڵاوه‌و بوينه.\nهووز كوشكی دابه‌ش بوينه له‌بان چوار به‌ش، به‌ش كوشكی سه‌رته‌رهان(كوده‌يشت) و كوشكی ديركووه‌ند و كوشكی پاپی و كوشكی داراب(ئاميران).\nئی هووزه جوور كووچه‌ر ژيان وه‌سه‌ر بردنه‌و له كويه‌و كوساره‌يل تا ده‌يشت و ناوچه‌يل گه‌رمه‌سير پاريزگای لوڕستان بڵاوه‌و بوينه.\nوه‌ل ئه‌وه‌يشا مێژوو هووز كوشكی ده‌يه‌ها قويخا و كه‌سايه‌تی جوور شێخ عه‌لی و حاجی موراد و بابا نازار(ميرشكار)و حسێن قولی و محه‌مه‌د عه‌لی و نه‌زه‌ر به‌يگی ديريد.\nخانم نه‌زته‌ڵا ئه‌ندام هووز كوشكی ديركووه‌ندل له ئه‌شره‌ت كوشكی بويه‌سه ناودارترين قويخای ئه‌و هووزه و له چه‌م گه‌راو و ده‌ورگردی ده‌سڵاتدار بويه.


ئەڵمانیا لە دادگاییەکی مێژووییدا ئەفسەرێکی پێشووی سوریا بە تۆمەتی تاوانی دژ بە مرۆڤایەتی سزا دەدات\nدادگایەکی ئەڵمانیا ڕۆژی پێنجشەممە بە تۆمەتی تاوانی دژ بە مرۆڤایەتی سزای زیندانی هەتا هەتایی سەپاند بەسەر ئەفسەرێکی دەزگای موخابەراتیپێشووی سوریادا. ئەمەش یەکەم دادگایی جیهانی بوو لەسەر ئەشکەنجەکانی کە بە پشتیوانی حکومەتی سوریا ئەنجام دراون بکرێت.\nئەنوەر ڕەسلانی تەمەن 58 ساڵ تاوانبار کرا بە چاودێریکردنی کوشتنی 27 کەس لە گرتووخانەی ئەلخەتیب لە دیمەشق کە بە "لقی 251" یش ناسراوە، لە ساڵی 2011 و 2012دا.\nئەو پاش ئەوەی لە ساڵی 2012 سوریای بەجێهێشت پەنای بۆ ئەڵمانیا برد.\nداواکارانی گشتی تۆمەتباریان کرد بەوەی چاودێری کوشتنی 58 کەس و ئەشکەنجەدانی 4 هەزار کەسی تر لە گرتووخانەکە، بەڵام هەموو کوشتنەکان نەسەلمێندران.\nسەرۆکی دادگاییەکە ئانی کێبەر گوتی ڕژێمی سوریا پەنای بۆ "توندوتیژی" و "بەکارهێنانی زەبری چەک" برد بۆ سەرکوتکردنی ئەو خۆپیشاندانانەی کە لە مانگی سێی 2011دا سەریانهەڵدا.\nئەو وتیشی ئەو قوربانیانەی لە بنکەکانی دەستبەسەرکردنی ڕژێمدا گیرابوون تەنها "ئەشکەنجە نەدراون بەڵکو برسی کراون ولە هەواش بێبەشکراون" لە نێوەندە ناتەندروست و قەرەباڵغەکانی کە نەیانتوانی لێی دانیشن و ڕاکشێن.\nکێنێت ڕوت لە ڕێکخراوی چاودێری مافەکانی مرۆڤ، کە هەندێک لە بەڵگەکانی بۆ دادگاییەکە دابین کردبوو، لە ژنێڤ بە پەیامنێرانی گوت بڕیارەکە " بڕیارێکی مێژووی بوو."\nزیاتر لە 80 گەواهیدەر لە ناویاندا 12 جودابیری ڕژێم ژمارەیەکی زۆری ژن و پیاوی سوریایی کە لە سەرانسەری ئەوروپا دەژین، هەڵوێستیان وەرگرت و لەو دادگاییەدا گەواهیان دا و نزیکەی 12 کەس لەوانەش لە دادگاییەکە ئامادە بوون.\nچالاکوانانی سوریایی ڕۆژی پێنجشەممە لە بەردەم دادگا کۆبونەوە و دروشمی " ئەوان لە کوێن؟" وەک ئاماژەیەک بۆ ئەو کەسوکارانەیان کە لە نێوەندەکانی گروتوخانەی سوریادا دیار نەماون.\nدادگایی کردنی ڕاسلان و کەسێکی تری پلە نزمتر بەناوی ئەیاد ئەلغەریب، کە تاوانبارکراوە بە هاوکاری کردنی دەستگیرکردنی خۆپیشاندەران و ناردنیان بۆ نێوەندەکان، لە مانگی 4 ی ساڵی 2020 دەستیپێکرد.\nغەریب سزای چوار ساڵ و نیو زیندانی درا بۆ بەشداریکردنی لە تاوانی دژ بە مرۆڤایەتی.


حه‌سه‌ن مه‌حمودی – شەهید\nکاک حه‌سه‌ن مه‌حمودی له ساڵی 1958 دا له گوندی گوێکته‌په‌ی شاروێرانی مه‌هاباد له داوێنی بنه‌ماڵه‌یه‌کی زه‌حمه‌ت‌کێش‌دا له دایک‌بوو . دوای خوێندنی ده‌وره‌ی سه‌ره‌تایی هه‌ر له‌و گونده، بۆدرێژه‌پێدانی خوێندن هاته شاری مه‌هاباد. پاش ته‌واو کردنی خولی ئاماده‌یی، له هونه‌رستانی پیشه‌یی مه‌هاباد درێژه‌ی به خوێندن‌دا . به دوای هاتنه‌سه‌رکاری رێژیمی ئاخونده‌کان، کاک حه‌سه‌ن ڕێگای خه‌باتی گرته‌به‌رو له ڕیزی یه‌کیه‌تی لاوانی دێموکرات دا هه‌ر له گونده‌که‌ی خۆیان ده‌ستی به هه‌ڵسوورانی سیاسی کرد . ئه‌و به هۆی شاره‌زایی له زمان‌و ئه‌ده‌بی کوردی ئه‌رکی مامۆستایی شۆڕشی له‌گونده‌کانی گابازه‌ڵه‌و کێچاوای شاروێرانی مه‌هاباد گرته ئه‌ستۆ .هاوڕێ حه‌سه‌ن سه‌ره‌رای کاری مامۆستایی هاوکاری ته‌شکیلاتی حیزبی دێموکراتی کوردستانی ده‌کرد، هه‌ر بۆیه‌ش له کۆنفرانسی\nناوچه‌دا له ساڵی 1982 به ئه‌ندامی کۆمیته‌ی ناوچه‌ی شاروێران هه‌ڵبژێرا. هاوڕێ حه‌سه‌ن هه‌م وه‌ک کادرێکی بیرتیژ و هه‌م وه‌ک پێشمه‌رگه‌یه‌کی به جه‌وهه‌ر تێکۆشانی ئاشکرای ده‌ست‌پێکرد، له داڕژتنی گه‌ڵاله‌ی،گرتنی مۆڵگه‌ی داگیرکه‌ران له گوندی گابازه‌ڵه‌ی شاروێران له لایه‌ن پێشمه‌رگه‌کانی لکی یه‌کی هێزی پێشه‌واوه، ڕۆڵێکی به‌رچاوی هه‌بووه. له ساڵی 1985به‌ڕێ کرا بۆ کۆمیته‌ی ناوچه‌ی سارموومیرقاز، و ساڵی دوایی بوو به به‌رپرسی ئه‌و کۆمیته‌یه. هه‌ر ئه‌و ساڵه هاورێ ماندوو نه‌ناس له به‌ر لێهاتوویی کرا به مشاویری کۆمیته‌ی شارستانی مه‌هاباد .\nکاک حه‌سه‌ن خۆشه‌ویستی ئه‌ویندارانی ڕێگای ڕزگاری بوو هه‌ر بۆیه‌ش دوژمنانی گه‌ل هاوسه‌ری حه‌سه‌ن‌و\nکوره بچکۆلانه‌که‌یان خسته چاڵه ڕه‌شه‌کانی خۆیان بۆ ئه‌وه‌ی به‌خه‌یاڵی خۆیان حه‌سه‌ن له خه‌بات سارد که‌نه‌وه . به‌ڵام بڕوای حه‌سه‌ن بۆ ئازادی نه‌ته‌وه‌که‌ی زۆر له‌وه به هێزتربوو که دوژمن لێکی‌دابۆوه .\nله ساڵی 1987 دا کاک حه‌سه‌ن له گوندی کۆنه‌دێ ناوچه‌ی سارمۆمیر‌قاز ده‌که‌وێته داوی پاستارو جاشه‌کانی کۆماری ئیسلامی و به‌دیل ده‌گیرێ. هاورێ حه‌سه‌ن نۆ مانگ له زیندانی تاکه که‌سی خۆ له‌به‌ر ئازارو ئه‌شکه‌نجه جۆراو جۆره‌کانی دوژمنانی قین‌له‌دڵ راده‌گرێ بێ ئه‌وه‌ی نه‌هێنیه‌کانی حیزبی زه‌ره‌یه‌ک بدرکێنی . دوای ساڵێک و شه‌ش‌مانگ ئه‌شکه‌نجه، له 1989.01.07 دا سه‌ری بێ‌تاوانی کاک حه‌سه‌ن به سێ‌داره‌وه‌ده‌که‌ن .\nڕۆژی دوایی ته‌رمی پیرۆزی شه‌هید حه‌سه‌ن مه‌حمودی له گوندی کوێکته‌په له نێو خه‌موو فرمێسکی خه‌ڵکی ناوچه و گریانی به سۆزی دایکه جه‌رگ برژاوه‌که‌ی و هاوسه‌رو که‌سووکاریدا به خاک ده‌سپێردرێ .\nعەلی خوڕەم پەنا


وتووێژ:لوقمان - ویکیپیدیا، ئینسایکڵۆپیدیای ئازاد\nناوەکەی ھەر لوقمان بێت باشە. بە عەرەبی لوقمانە. لە قورئاندا لوقمان وتراوە (اذ قال لقمان ...). بە فارسی ھەر لوقمان ئەڵێن (لقمان را گفتند ادب از که آموختی؛ گولستانی سەعدی). بە کوردیش ھەر لوقمان (...زوو بە لوقمانم وەرە؛ تاھیر بەگ. چارەیێ دەردێ مە ناکەت بێ تە ئەی لوقمانێ ما؛ سیاھپۆش). پیرەھەڵۆ (وتووێژ) ٠٣:٤٥، ٤ی تەممووزی ٢٠١٦ (UTC)\nخەڵک زۆرتر ھەر بە ناوە عەرەبییەکە ناوی دێنن (لوقمانی حەکیم) ئەنجامی گەڕانیشی زۆرە. | سەرچیا — ١١:٢٩، ٤ی تەممووزی ٢٠١٦ (UTC)\nخەڵک بۆ ئیفلاتوون، ئەفلاتوونی حەکیمیش دەڵێن. بەڵام ئەمە زانستنامەیە پێویست بەو ئاوەڵناوانە نیە، مەگەر ئەوەی کە بۆ جیاکردنەوە بێت، یا ئەوەی کە زۆر باو بێت. بەڵام وەک عەرزم کردن لە شێعری کوردیدا زۆری من ھەر بە لوقمان بینیومە. غەیری ئەو لوقمانەیش کەسی ترمان نیە کە بڵێین تێک دەچن یا شتێک. پیرەھەڵۆ (وتووێژ) ١٦:٣٨، ٤ی تەممووزی ٢٠١٦ (UTC)\nمنیش زیادتر پەسەندی تاکناوی بۆ ناونیشانی ھەندێک وتار دەکەم، بۆ نموونە پێم باشترە سەرناوی ئەم وتارە «سەڵاحەددینی ئەییووبی» تەنیا سەڵاحەددین بێت. بەڵام ھەندێک ناو وان کە زۆربەی جاران لەگەڵ ناوێکی تر دەوترێن و دەنووسرێن، و بەم شێوەیە زیادتر ناسراون. گەر بەم شێوەیە بێت، ئەی بۆ لە وتارەکانی شێرکۆ بێکەس، نێچیرڤان بارزانی، ... تەنیا یەکەم ناو نەنووسین؟، بۆ ئەمەش حەکیمەکە نووساوە بە لوقمان، و وەکوو شتێکی جیانەکراوەن. لە ناونیشانی وتاری ویکییەکانی دیش بڕوانە، زۆربەی وایە. | سەرچیا — ١٧:٠٩، ٤ی تەممووزی ٢٠١٦ (UTC)\nئەو ناوانەی وتت ھەموویان فەرقیان ھەیە. بارزانی ناوی کابرایە خۆ ناکرێت بیگۆڕین! شێرکۆ بێکەسیش ھەر وا ھەم ناو و ھەم تەخەللوسی شاعیرانەیەتی (خۆی دەڵێت: بە ناوی دوانەی خۆمەوە شێرکۆ بێکەس ...). ھەموو کەس بە شێرکۆ بێکەس دەیناسێت. ئەوە ئاوەڵناو نیە، یانی ئەوە ناگەیەنێت شێرکۆ کەسێکی بێکەس بێت! سەلاحەدینیش ھەروەھا ناوەکەیەتی. خۆ ناکرێت ھەر بوترێت سەلاحەدین لە کوردیدا! چون لەگەڵ سەدان سەلاحەدینی تر تێک دەچێت. ئینجا وەھا لە سەرچاوەکاندا ھاتووە. بەڵام ئەورووپییەکان پێی دەڵێن سالادین. لە سەرچاوەی ئەواندا وایە. دانا و زانا و حەکیم و ئەمانە ئاوەڵناون یانی کابرا زانا بووە یا فڵان بووە. ئینجا کە دەوترێت لوقمان مەبەست ھەمان لوقمانە کە لە قورئاندا ھاتووە. کەسایەتییەکی تر نیە کە تێک بچێت لەگەڵی. وەک لە سەرەوەش سەرچاوەکانم ڕیز کرد، ھەر لوقمان وتراوە. جەنابت دەفەرمووی حەکیم، ئەوە ئەو کەسەی کە وتارەکەی دروست کردووە نووسیویەتی دانا! یەکێتر دێت دەڵێت ئەو دوانە کوردی نین بیکەین بە زانا! پیرەھەڵۆ (وتووێژ) ٢١:١٠، ٤ی تەممووزی ٢٠١٦ (UTC)\nدەزانم ئەوەی شێرکۆ ناویەتی نەک ئەوەی بێکەس بێت. بۆ سەڵاحەددینیش منیش ھەر ئەوە دەڵێم، کە نەگونجاوبێت تەنیا سەڵاحەددین بنووسرێت، لەبەرەوەی لەگەڵ ناوی تر تێک دەچێت، ھەمان کێشەش بۆ لوقمان پێش دێت. تەنیا منیش نیم کە دەڵێم حەکیم، ٢٢٫٠٠٠ ئەنجامی گەڕانی گووگڵ وا دەڵێت، داناشم پێ خراپ نییە، وتاردروستکەر ویستوویەتی وشەی حەکیم بکاتە کوردی، بەڵام ئەم شێوەیەیان کەم بەکاردێت. | سەرچیا — ١٠:٥٣، ٥ی تەممووزی ٢٠١٦ (UTC)\nشێرکۆ بێکەس تەخەللوسی شێرکۆ بێکەسە. ناکرێت بڵێیت شێرکۆ یا بێکەس! بێکەسیش باوکی بوو. خۆی ئەڵێت ناوی من دوانەیە. ئادەی جەنابت یەک کەسایەتی بڵێ کە ئەگەر بڵێین لوقمان، ناوەکەیمان لێ تێک بچێت؟ یەکەم ھەر نیە کەسی وەھا ناودامان نیە لە مێژوودا. دووھەم کاتێک دەوترێت لوقمان مەبەست، ھەمان کەسایەتیە قورئانییەکەیە. وەک چۆن دەوترێت ئەرەستوو، مەبەست ئەرەستووی فەیلەسۆفە. با ھەزاران کەسیش ناویان ئەرەستوو بێت. من لەگەڵ لوقمانی حەکیم و زانا نیم. چون ئاوەڵناوێکە باری ئەرزشیی لەگەڵە. ئاوەڵناوی وەکوو ئەییوبی و شەھرەزووری و عەرەبی قەی ناکا. بەڵام لەگەڵ زانا و شتی وا نیم. ئەگەر وایە حەزرەتی مەسیح 2000 ئاوەڵناوی ھەیە، ئەشێ ئەوانیش بنووسین. ئینجاوە وەک عەرزم کردیت، ھەرچی سەرچاوەمان لەبەر دەستدایە دەڵێت لوقمان. کاتێک سەرچاوەی بڕوا پێکراو ھەیە، ئەنجامی گووگڵی کوردی فشەیە. وێبی کوردی چیە برام؟ یەکێک شتێک دەنووسێت. دوو ھەزار کەس کۆپیی دەکەن. با بمێنێت چەند ھەزاریش بە ڕێنووسی ناستاندارد دەنووسن. پیرەھەڵۆ (وتووێژ) ١٤:٥٠، ٥ی تەممووزی ٢٠١٦ (UTC)\nدەتوانن لە گووگڵ بنووسن لوقمان، ببینن چ ئەنجامێک دەدا، ھەمووی گۆرانی و بەندە، شێک لەسەر ئەمە دەست ناکەوێت. دواتر وێبی کوردی چییە، وتار یان کتێبی کوردییە، خۆ کورد ئەمەی دروست نەکردووە، خەڵکی عەرەب، پاکستانی، و ئیندۆنیزیش وا دەڵێن، کوردیش دیارە لە عەرەبی وەرگرتووە. | سەرچیا — ١٥:٢٨، ٥ی تەممووزی ٢٠١٦ (UTC)\nلە ڕاستیدا لەبەرەوە نووسیم لوقمانی دانا چونکە تا ئێستا من لە هیچ موسڵمانێک گوێم لێ نەبووە ناوی بهێنێ و حەکیمی بەدوادا نەڵێت مامۆستا ئایینییەکانیش هەر دەڵێن لوقمانی حەکیم، لەبەرەوەش نووسیم دانا لەبەرەوەی حەکیم بە کوردی واتا دانا، ئەگینا خۆم حەکیمەکەم لا پەسەندتر بوو، جا ئێوە کامیان باشترە بیکەن چونکە ئێوە شارەزان. --Shaxstan (لێدوان) ١٦:١٠، ٥ی تەممووزی ٢٠١٦ (UTC)\nسەرچیا گیان ئەگەر بمھەوێت زۆر بە قسەڕووتی بڵێم وێبی کوردی زۆربەی ھەڵیت و پەڵیتە. وەک عەرزم کردیت کاتێک لە سەرچاوەکاندا لوقمان وتراوە، ئێمەش پێویستە بڵێین لوقمان. چەند نموونەیەکی کوردی:\nسەد وەکی عیسا و ئەفلاتوون و جالینوس حەکیم / چارەیێ دەردێ مە ناکەت بێ تە ئەی لوقمانێ ما (سیاھپۆش)\nئەگەر خۆم بم بە لوقمان سەد یەکێ دەردم دەوا ناکەم مستەفا بەگی کوردی\nسەد حەکیم ھات و عیلاجی ئەم برینەی قەت نەکرد / تۆ عیلاجی زەخمەکەم کە زوو بە لوقمانم وەرە (تاھیر بەگی جاف)\nدەیان نموونەی تریش ھەیە. وەک وتم خودی قورئانیش دەڵێت لوقمان. سەرچاوەی فارسیش زیاتر لوقمان دەڵێت. ئیتر من نازانم بڵێم چی!؟ وەک Shaxstan وتی مەلاکان دەڵێن لوقمانی حەکیم. ئەگەر ھەر بە باوی بێت خەڵک لە کوردەواری ناڵێن محەممەد، دەڵێن پێغەمبەر گیان یا حەزرەتی محەمەد بە کۆڵێکیش سەڵات و سەلام و تەحیاتەوە (ھەرکامیشیان سەد ھەزار ئەنجامی گووگڵی ھەیە). ئەمە ناتوانین بخەینە ناو زانستنامە. پیرەھەڵۆ (وتووێژ) ١٧:٣٣، ٥ی تەممووزی ٢٠١٦ (UTC)\nباشە، کێشەیەک نییە، وەک سەرەتاش وتم من یەک ناوم بۆ زۆرێک لە وتارەکان پێ باشترە. ناوەکەی بگۆڕە، لە ناوەڕۆک ئاماژەی بۆ دەکەین و ڕەوانەکەیش سازدەکەین. بەس پێم خۆشبوو ھاوڕێی زیادتر ڕای خۆیان دەربڕی با و وتووێژەکە بەشداربووی زیادتربا. | سەرچیا — ١٩:٤٢، ٥ی تەممووزی ٢٠١٦ (UTC)\nحەکیم ڕەوانەکەری بێت بە جێیە. بەڵام دانا ھەر ڕەوانەکەریشی ناوێت، چون ھەر نەمبیستووە و نەمبینیوە لە ھیچ کوێ! تەواو ھەڵبەستراوە و فارسیشە. پیرەھەڵۆ (وتووێژ) ٢١:١٠، ٥ی تەممووزی ٢٠١٦ (UTC)\nوەرگیراو لە «https://ckb.wikipedia.org/w/index.php?title=وتووێژ:لوقمان&oldid=482462»\nئەم پەڕەیە دواجار لە ١٥:٥٢ی ٧ی تەممووزی ٢٠١٦ نوێ کراوەتەوە.


٣ زانای لێکۆڵینەوەکان لەڤایرۆس، خەڵاتی نۆبڵ لە سەر ڤایرۆسی هەوکردنی جگەر جۆری C بەدەست دێنن\nستۆکهۆڵم / بەرلین (ڕۆیتەرز) – 2 ئەمریکایی و بریتانیەک خەڵاتی نۆبڵی پزیشکیی ساڵی 2020 یان بەدەست هێنا، لەسەر دەستنیشانکردنی ڤایرۆسی هەوکردنی جگەر جۆری (C) لەکارێکدا بۆ دەیان ساڵ سەرقاڵی بوون و توانیان ڕێگریی لە بڵاوبوونەوەی ئەو نەخۆشیە کووشندەیە بەکەن و پەرە بە دەرمانی چارەسەری بدەن.\nئەوەی هارڤی ئاڵتەر و چارلز رایس لەئەمریکاوە و مایکڵ هۆتن لە بریتانیا دۆزیانەوە ئەوەدەگەێنێت کە دەرفەت هەیە بۆ لەناوبردنی ڤایرۆسی هەوکرندی جگەر کە ئامانجێکە ڕێکخراوی تەندروستیی جیهانی دەیەوت لە 10 ساڵی داهاتوودا بەدەستی بێنێت.\nئالتەر تەمەن 85 ساڵ دەڵێت " بۆ چارێکی‌کە ڕووناداتەوە خەڵکی بەڤایرۆسی جگەر بمرێت".\nئەو 3 زانایە لەخەڵاتەکدا بەشدارن و بەبڕی (1.1) ملێۆن دۆلاریان پێبەخشراوە بۆ دۆزینەوە و سەلماناندی کە ڤایرۆسەکە لەڕێگای خوێنەوە دەگوازرێتەوە و دەبێتە هۆی هەکرندی جگەر جۆری (C). ساڵانە 70 ملێۆن کەس توشی ئەو ڤایرۆسە دەبن و دەبێتە هۆی گیان لەدەستدانی 40 هەزار کەس.\nرایس تەمەن (68) ساڵ ووتی بۆ هەنگاونان بەشێوەیەکەی بنەڕەتی لە بەشی یەکەمی ئەم دۆزینەوەیەدا بۆ ئەوکاتەی دەتاونین چارەسەر بە سەرکەوتویی بکەین جۆرە چارەسەرێکە بێوێنەیە و بۆ جیهان پێویستە".\nپاڵاوتن بۆ خەڵاتەکەی ئەمساڵ بەر لەبڵاوبوونەوەی ڤایرۆسی کۆرۆنای نوێ لەجیهاندا بوو، بەڵام هەڵبژاردنی براوەکان جەختکردنەوەیە لەسەر گرنگیی دەستنیشانکرندی ڤایرۆسەکە وەک هەنگاوی یەکەم بۆ سەکروتن بەسەر ئەو نەخۆشیەدا.\nرایس ووتیشی "بەرەوپێچشوون لە زنجیرەی جیناتدا توێژەرەوان بەتوانتردەکات لە بەدەستهێنانی برەودان بە چارەسەرەکان و دەرمان بۆ ڤایرۆسی کۆڤید -19ش.\nڕێکخراوی تەندروستیی جیهانی دەڵێت نزیکەی 3 ملێۆن تووشبوو بە هەوکردنی جگەر جۆری (C) تووشی ڤایرۆسی (HIV) بوون کە هۆکاری ئەیدزە.\nخەڵاتەکە دانبەوەدا دەنێت کە توێژینەوەکان دەگەڕێتەوە بۆ ساڵانی شەستەکانی سەدەی ڕابردوو کاتێک واڵتەر لە پەیمانگای نیشتمانی تەندروستی ئەمریکا بوە، بۆی دەرکەوتوە نەخۆشیەکی جەگەر کە جۆری (A و B) نەبوە لەوانەیە لەڕێگای خوێن گواستەنەوە بگوازرێتەوە.\nتیمی پزشکیی هۆتن کە ئەوکات کاریان بۆ کۆمپانیای دروستکردنی دەرمانی (چۆرۆن) کردوە لە ناوەڕاستی ساڵانی هەشتاکاندا ڕێگایەکی دۆزیوەتەوە، کۆپی ڤایرۆسە نوێکەی کردوە، لە خوێنی مەیمونی شامپانزی تووشبوودا دۆزیویانەتەوە.\nنەخۆشیەکەیان بە هەوکردنی جگەر جۆری (C) ناو نا. ئەم دەستنیشانکردنە ڕێگای خۆشکرد بۆ پەرەدانی پشکنین و دابین کردنی خوێن و کەمکردنەوەی بڵاوبوونەوەی نەخۆشیەکە بەفراوانی، کە لەوانەیە هۆکاربێت بۆ تێکچوونی جگەر و شێرپەنجەی جگەر.\nڕایس کە لەئێستادا لەزانکۆی ڕۆکفێڵر لە نیویۆرک کاردەکات توانیویەتی لەڕێگای ئەندازیاری جیناتەوە کۆپی ڤایرۆسەکە بکات و بیسەلمێنێت کە هەمان دەرکەوتەی لە مەیمونی شامپانزیدا دەرەکەوێت لەمرۆڤیشدا هاوشێوەیە.\nبەڵام ڕایس بە ڕۆیتەرزی ووتوە پێناچێت ڕێکخراوی تەندروستیی جیهانی بتوانێت بەهاتنی ساڵی 2030 ڤایرۆسەکە لناوبەرێت، ئەوەش بەشێکی دەگەڕێتەوە بۆ بەدەستنهێنانی دەرمانێکی کاریگەر و بەرفراوان تاچەند ساڵی داهاتوو، هەروەها زۆر لە وڵاتان توێژینەوەی لەسەر مەیمونی شامپانزی قەدەغەکرد. بەلام ئەوەی لە دەرمانی توێژینەوەکانی لەسەر شامپانزی بەدەست هات بەهێزتر بوو کاتێک توێژینەوەکان لەسەر مشک کران.\nهۆتن تەمەن 69 ساڵ پرۆفیسۆری زانستی ڤایرۆس لە زانکۆی ئەلبرتا لە کەنەدا، ووتی "خەڵاتەکە کاری تیمەیکەی پشتراستکردەوە لەسەر دەرمانی هەوکردنی جگەر جۆری (C) کەلەئێستادا لەقۆناغی تاقیکردنەوە لەسەر نەخۆشدایە.\nچارەسەرە کاریگەرەکان دژ بەڤایرۆسەکان ئەوەی لەبەردەستدایە، لەوانیە لەوڵاتەیەکگرتوەکانی ئەمریکا بۆ خولێکی خوێندن 30 هەزار دۆلاری تێبچێت.\nگراهام کۆک پرۆفیسۆری نەخۆشیە بۆگوازراوەکان لە پەیمانگای نیشتمانی مافی مرۆڤ لەکۆلێجی ئیمپریال لە لەندەن دەڵێت" لەوڵاتانی دهاتیان بەرزە و توانای سیاسیان هەیە ، دەبینین پێشکەوتنی گەورەهەیە".\nووتیشی لەوەلاتانی کەمدەرامەتدا "ئاستەنگ زۆرە بەسەریدا زاڵبن، بەڵام لەوباوەڕەدام ئەمە خواستێکی ڕەوایە".\nرایس ووتی "ئەوانەی دەرمان بەرهەمدێنن هەوڵەدەن لەڕێگای بەخشینی مافی بەرهەمهێنانی بە وڵاتە کەمدەرامەتەکان نرخی کەمکەنەوە، لەمبارەیەوە وتی "زۆر دڵخۆش دەبووین ئەگەر ئەم کارە خێراتر بکرایە".\nبەهۆی ڤایرۆسی کۆرۆناوە دامەزراوەی نۆبڵ ئاهەنگی گردبوونەوەی بەخشینی خەڵاتەکەی کە لەستۆکهۆڵم لەمانگی 12دا ساڵانە بەڕێوە دەچێت هەڵوەشانەوە، مەدالیاکان و بڕوانامەکان لە ڕێگای پەیوەندیی تەلفزێۆنەوە دەبەخشرێت.\nلەلایەکی‌کەوە دامەزراوەی نۆبڵی نەرویجی لەبڵاوکراوەیەکی فەرمیدا لە پێگەی خۆی دەڵیت بریاریدا نۆبڵی ئاشتی بۆ ساڵی 2020 ببەخشێتە ڕێکخراوی خۆراکی جیهانی WFP دامەزراوەی نۆبڵ لەپێگەی فەرمی خۆی بڵاویکردۆتەوە و دەڵێت بەهۆی هەوڵەکانی ئەو ڕێکخراوە لەپێناو نەهێشتنی برسیەتیدا، بەشدرابوونی لە باشکردنی دۆخی ئاشتی لە ناوچە لێقەوقماوەکاندا ئەوی ململانێ و شەڕی تێدا کەوتۆتەوە، هەروەها کارکردنی وەک هێزێکی بەتوانا لە هەوڵکانی دراوە بۆ ڕێگریکردن لە بەکارهێنانی برسێتی وەک چەک لە چەنگ و ململانێداخەلاتەکەی پێبەخشراوە.\nبەرنامەی خۆراکی جیهانی گەورەترین ڕێکخراوی مرۆڤایەتیە لە جیهاندا چارەسەری برسێتی دەکات و ئاسایشی خۆراک پتەوتر دەکات.\nلەساڵی 2019دا بەرنامەی خۆراکی جیهانی یارمەتی لە 88 وڵاتدا بۆ نزیکەی 100 ملێۆن کەس دابین کردوە، ئەوانەی قوربانیی نەبوونی خۆراک و برسێتی بوون.\nلەساڵی 2015دا وەک ئامانجێکی پەرەپێدانی بەردەوامی نەتەوەیەکگرتوەکان پەیرەوی کۆتاییهێنانی بە پرسێتی کردوە.\nبەرنامەی خۆراکی جیهانی ڕێگایەکی نەتەوەیەکگرتوەکانە بۆ بەدەستهێنانی ئەو ئامانجە، بەڵام لەچەند ساڵی ڕابردوودا ڕەوتەکە پێچەوانەوە بوو. لەساڵی 2019دا زیاتر لە 135 ملێۆن کەس گرفتاری پرسێتی بوون، ئەمەش بەرزترین ژمارەیە لەوەتای چەند ساڵی ڕابردوو، زۆرینەی ئەمەش بەهۆی کەوتنەوەی زیاتری جەنگ و ململانێ چەکداریەکان بوە.\nبڵاوبوونەوەی پەتای ڤایرۆسی کۆرۆنای نوێ هاریکاربوە لەبەرزبوونەوەی قوربانیانی پرسێتی لەجیهاندا، لەوڵاتانی وەک یەمەن، کۆنگۆ ، نیجیریا، باشوری سودان و بۆرکینا فاسۆ، و کەوتنەوەی ململانێی تووند و پەتا بوە هۆی بەرزبوونەوەی ژمارەی ئەوکەسانەی لەکەناری مردندا دەژین و ڕوبەڕووی پەتاکە دەبنەوە.\nڕێکخراەکە دەڵێت ئەگەر بێت و ڕێکخراوەکە یارمەتی پێویست وەرنەگرێت جیهان لەمەترسی ڕوبەڕوبوونەوەی قەیرانی پرسێتی گەورەدایە.\nپەیوەندی نیوان پرسێتی و ململانێی چەکداری بازنەیەکی داخراوە، لەوانەیە چەنگ ببێتە هۆی شەر و نەبوونی ئاسایشی خۆراک و برسێتی، بەپێچەوانەش لەوانەیە برسێتی و نەبوونی ئاسایشی خۆراک ببێتە هۆی بەرپابوونی شەڕ و هۆکاربێت بۆ بەکارهێنانی تووندو تیژیی. ناتوانین ئامانجی نەهێشتنی برسێتی بەدەستبێنین ئەگەر سنوورێک بۆ چەک و ململانێی چەکدارا دانەنێین.\nبەرنامەی زانست و تەکنەلۆجیا 12-10-2020


ئەمەریکا بۆ گەلی ئێران: ئێوە لەبیر ناکرێن\nوڵاتە یەکگرتووەکانی ئەمەریکا بەڵێن دەدات پشتیوانی لە خۆپیشاندەرانی ئێران بکات و حکومەتی ئێران شەرمەزار دەکات بۆ سەرکوتکردنی خۆپیشاندەران کە کوشتنی 21 کەسی لێ کەوتۆتەوەو زیاتر لە هەزار کەسیش دەستگیر کراون.\nکاربەدەستێکی کۆشکی سپی ڕۆژی پێنجشەممە ڕایگەیاند وڵاتە یەکگرتووەکانی ئەمەریکا بەدوای ئەو زانیاریانەدا دەگەڕێت کە بتوانێت کاری لەسەر بکات، و هەوڵ دەدات سزای نوێ بسەپێنێت بەسەر ئەو کەسانەی کە بەرپرسیارن لە کپکردنی ئەو خۆپیشاندانانەی کە هەفتەی ڕابوردوو دەستیانپێکرد.\nوەزارەتی دەرەوەش دەڵێت هەروا بێدەنگ نابێت. لە بەیاننامەیەکدا ڕایگەیاند " ئێمە چەندین دەسەڵاتمان هەیە تا ئەوانەی توندوتیژی دژ بە خۆپیشاندەران ئەنجام دەدەن و لە گەلی ئێران دزی دەکەن بەرپرسیار بکەین. بۆ قوربانیانی دەستی ڕژێمیش ئێمە پێتان دەڵێین ئێوە لەبیرناچنەوە."\nلە ڕۆژی پێنجشەممە ئەمەریکا سزای خستە سەر پێنج کۆمپانیای ئێران کە پەیوەندییان بە بەرنامەی موشەکی بالاستیکی ئێرانەوە هەیە.\nوەزیری خەزێنە ستیڤن منوچن لە بەیاننامەیەکدا ڕایگەیاند " ئەم سزایانە ئەو کۆمپانیا سەرەکیانە دەکاتە ئامانج کە دەستیان هەیە لە بەرنامەی موشەکی بالاستیکی ئێران، کە ڕژێمی ئێران لە باری ئابوری خەڵکەکەی زیاتر بایەخی پێدەدات."\nهاوکات باڵیۆزی ئەمەریکا لە نەتەوە یەکگرتووەکان نیکی هەیلی لە ڕۆژی هەینی داوای کۆبونەوەیەکی بە پەلەی نەتەوە یەکگرتووەکانی کردووە بۆ تاوتوێ کردنی ڕەوشی ئێران.\nبەڵام ڕوسیاو و چەند ئەندامێکی تری ئەنجومەنی ئاسایش ڕەخنە لە داواکەی ئەمەریکا دەگرن و دەڵێن خۆپیشاندانەکانی ئێران مەسەلەیەکی ناوخۆییە نەک هەڕەشە بۆ سەر ئاشتی نێونەتەوەیی.\nهەرچەندە هەیلی لە بەیاننامەیەکی شەوی پێنجشەممە ڕایگەیاند " جیهان مەترسییەکانی سوریای بە چاوی خۆی بینی کە بەهۆی نکوڵی کردنی ڕژێمە خوێنڕێژەکەوە لە مافی خۆپیشاندەرانەوە دەستیپێکرد. نابێت ڕێگەبدەین ئەمە لە ئێران ڕووبدات."


زایینی: ٢٢-٠١-٢٠١٨ - هەتاوی: ١٣٩٦/١١/٠٢ - ١١:١٨ تاران قه‌باره‌ی فۆنت:\nکوردستان میدیا: بەشێک لە پێشمەرگەکانی شار لە دووتوێی پەیامێکدا بەبۆنەی ٢ی ڕێبەندان ساڵڕۆژی دامەزراندنی کۆماری کوردستان، پیرۆزباییان لە پێشمەرگەکانی شاخ و سەرجەم گەلی کورد کرد.\nکوردستان شەرتمان بە شەرتی پێشەوای کۆماری تۆ\nکوردستان سوێندمان بە شەهید و شۆڕش و ڕاسانی تۆ\nدرێژەدەر دەبن لە ڕێبازی شەهیدانی فەیزوڵابەگی\nخوڕخوڕە و سەرشیوی سەقز، گشت گەورک و تیلەکۆ\nزیندانیانی خۆڕاگری سیاسی\nپێشمەرگە گیان لەسەر دەستەکانی شاخ\nجێژنی نەتەویی دووی ڕێبەندان لە ئێوە و تێکڕای نەتەوەی کورد لە ڕۆژهەڵات و جیهان پیرۆز بێت. کۆماری کوردستان یادگاری بەنرخی پێشەوا قازی محەممەد و دەسکەوتی مەزنی حیزبی دیموکراتە، کە بۆ هەتا هەتا لە مێژووی نەتەوەی کورددا وەک ڕەمزی نەمری و مانەوەی نەتەوەیی دەمێنێتەوە. وەفادارمانەوە بە بەها و دەسکەوتەکانی کۆماری کوردستان و خەبات بۆ دووپات کردنەوەی ئەو ڕۆژە پڕ لە سەروەری و شانازییە ئەرکی هەموو تاکێکی کوردە. ئێمەش بەڵێن دەدەین بەم سامانە نەتەوەییە کە هەوێنی بزووتنەوەی نەتەوەیی دێموکراتیکی کوردستانە وەک هەمیشە وەفادار بمێنینەوە.\nبژی کوردستان و کورد\nبڕوخێ ڕێژیمی دژەکورد و تێرۆریستی ئاخوندی\nئەندامان ولایەنگرانی حیزبی دیمۆکراتی کوردستانی ئێران لە سەقز


شکستی ئەمن‌و ئاسایش لە کوردستان! – Denegkan\nشکستی ئەمن‌و ئاسایش لە کوردستان!\nلە سەدەی ٢١داو لە ووڵاتێک کە فەرمانڕەواو دەسەڵاتدارەکانی زیاد لە هەر جێگایەکی تری جیهان بانگەشە بۆ بەرقەراربوونی ئەمن‌و ئاسایش ئەکەن تیایدا، وە دەسەڵاتدارانی زیاد لە هەر حکومەت‌و فەرمانڕەواییەکی دیکە بانگەشە بۆ سەروەری یاساو دادو دادوەری ئەکەن تێیدا، بەڵام خەڵکی ئێمەو کۆمەڵگای کوردستان شاهیدی ئەم کارەسات‌و دراما مرۆییەین کە سێ ئەندامی خێزانێک بە تراژیدی ترین شێواز ژیانیان لێ سەنراوە!!\nماوەیەکی زۆر نییە بەر لەئێستا لە شاری هەولێر کێشەی نێوان کۆمەڵێک کاسبکاری ناوبازاڕی ئەو شارە لەسەر (چەند دەسکە کەرەوزێک) پەرەی سەندو چەند کەسێکی تێدا کوژران!\nمرۆڤایەتی بۆچی لەنێو لیتاوی نائارامی‌و هەڕەشەی بەردەوامدا بۆ سەر ژیانی نەوەکانی ئەبێت ژیان‌و مێژووی تۆمار بکا!!\nلێرە لە کوردستان ئەگەر بەقەد نووکە دەرزیەک دەسەڵاتداران ڕێزو بەها دائەنێن بۆ ئینسان‌و بۆ هاوڵاتیان، دەسبەجێ دوای بڵاوبوونەوەی ئەم هەواڵە پێویستە شکستی خۆیان ڕاگەیەنن‌و دەستلەکارکێشانەوەی بەکۆمەڵی سەرۆکایەتیەکان ببینین!!\nچۆن ئەکرێ‌و چۆن پەسەند ئەکرێ لەم ڕۆژگارەدا تاوانی بەکۆمەڵی لەم چەشنە پێش بێت! چۆن کەسانێکی قینلەدڵ‌و ویژدانمردوو وە دڵڕەش ئەتوانن وە ڕێگا بەخۆیان ئەدەن‌و چاوقایمیی وەها بەرجەستە ئەبێتەوە لایان کە تاوانی لەم چەشنە ئەنجام بدەن!!؟؟\nئەم تاوانە گەورەیە پێمان ئەڵێ؛ هیچ یاسایەک بەواتای یاسای دادو پاراستنی عەدالەتی کۆمەڵایەتی لەئارادا نییە!! ئەوەی هەیە جگە بەرجەستەبوونی کەلەپوورو دەسەڵاتی بنەماڵەکان، جگە لە بانگەشەیەکی پووچی فریوکاریی ئەحزابی کوردی هیچی تر نییە!\nلێرە لە کوردستان لە سایەی ئەم دەسەڵاتە خێڵەکی‌و بنەماڵەییەدا زۆر سادەو ئاسان هەر کێشەو دەعواو دەمەقاڵەیەک لەجیاتی گەڕانەوەی بۆ یاساو دادپەروەری، ئەتوانێ بگۆڕێت بۆ تەنگژەو قەیرانی کۆمەڵایەتی‌و کارەسات‌و تراژیدیای لێبکەوێتەوە!!\nئیتر لەم ووڵاتە کامەیە یاسا، کامەیە سەروەی یاساکان‌و کامەیە ئەمن‌و ئارامی‌و کوا لە کوێیە دادپەروەری!!؟؟\nئەم ڕووداوانە پێمان ئەڵێن؛ کۆمەڵگای کوردستان چارەنووسی لە دەستێکی ڕاستگۆو ئەمیندا نییە بۆیە تاوان‌و کارەساتی وەهای تێدا ئەنجام ئەدرێ‌و تراژیدیای جەرگبڕی ئاوهای لێئەکەوێتەوە. خەڵکی کوردستان نابێت هەروا چاوەڕوان بمێننەوە، پێویستە بیر لە ئاییندەی خۆیان‌و چارەنووسی نەوەکانیان‌و مێژووی کۆمەڵگاکەیان بکەنەوە.\nکوردستان‌و خەڵکەکەی دەبێ بێنەمەیدان بۆ ئەوەی خۆیان یاساکان دابنێن‌و یاساکانیش سەروەر کەن. خەڵک خۆی ئەتوانێ سنوور بۆ ئەم بۆشاییەی یاساو دادپەروەری دابنێ‌و لەجێگای دەسەڵاتی حزبی بنەماڵەکان دەسەڵاتێکی سکۆلارو مۆدێرن‌و شارستانی دامەزرێنن. هەتا ئەمن‌و ئاسایش بەرقەرار بکرێ‌و دادپەروەری کۆمەڵایەتی جێگیربکرێت. هەتا هاوڵاتیان شەوان بێترس سەربنێنەوەو لە ماڵ‌و حاڵی خۆیاندا نەبنە سووتەمەنی‌و ئەکتەری درامای ڕاچڵەکێنەر!!\nPrevious سێ کورتە چیرۆک\nNext بۆچی جیابووه‌كان له‌سوریا ده‌سه‌ڵاته‌كه‌ی ئه‌سه‌د ناڕوخێنن؟


حەوت سەعات لەگەڵ ئەدۆنیس - بنکەی روناکبیریی گەلاوێژ :: Gelawej\nحەوت سەعات لەگەڵ ئەدۆنیس\nدیسان دەبێت بڵێم ماوەی درێژبونەوەی كەرەنتینە، بەرنامەكانی خوێندنەوەو بەدواداچوون، بۆ چەندین كتێب گرنگە، كە لە رۆژانی جیاجیادا دەبێت بخوێنرێنەوە، یەكێ لەو كتێبانە چاوپێكەوتنێكی حەوت سەعاتی بوو، بەناوی "ادونیس، هذا هو اسمی"، كە نووسەر و رۆژنامەنووسی بەتوانا بەیار ئەبی سەعب، لە تەلەڤزیۆنی لوبنانی (المیادین) لەگەڵ ئەدۆنیس سازیکردوە، دوای ئەوە لە شێوەی كتێب ساڵی 2019 چاپیكردووە، هەر لەگەڵ كتێبەكەشدا دەقی چاوپێکەوتنەکە بە سیدیی "دەنگ و رەنگ" خراوەتە ناو کتێبەکەوە، بە راستی لە یەكەم خوێندنەوەمدا زۆر سەرسامیكردم، هەر بۆیە بیرۆكەی بەكوردیكردنی، لەلام بووە پرۆژە.\nبە مەبەستی وەرگێڕانی، تەلەفۆنم لەگەڵ دكتۆر نەوزاد ئەحمەد ئەسوەد كرد، ئەمیش خۆم ئاسا، زۆری پێ باش بوو، چونكە د. نەوزاد یەكێكە لەوانەی بەعیشقەوە چاودێریی نووسین و چاوپێكەوتن و شیعرەكانی ئەدۆنیس دەكات. بۆ ئەم مەبەستە پێی باش بوو وێنەی بەرگی كتێبەكەی بۆ بنێرم، دوای ماوەیەك وەڵامیدامەوە، كە کتێبەکە لەلایەن وەرگێڕی بەتوانا كاك ئازاد بەرزنجی كراوەتە كوردی و بە زنجیرەش لە رۆژنامە بڵاوكراوەتەوە، هەر دوا بەدوای ئەم وەڵامە پەیوەندیم بە كاك ئازاد بەرزنجی كردو خۆشبەختانە ئەمیش مژدەی پێداین كە چاپیش تەواو بووە، ناوەندی غەزەلنووس چاپیانكردوەو بەم نزیکانە بڵاودەکرێتەوە، دوێنێ نوسخەیەكم دەستكەوت ئەمیشم خوێندەوە.\nكاك ئازاد وەك وەرگێڕێك نەهاتووە هەمان ناونیشانە عەرەبیەكە بكات بە كوردی، بەڵكو خۆی لە وەرگێڕانیدا ئەم ناونیشانەی بۆ داناوە (لەگەڵ ئەدۆنیسدا- گفتوگۆیەكی هەمەلایەنە) كە پێموایە ئەوەی بەرزنجی جوانترە. بە بڕوای من ئەم چاوپێكەوتنە لە كۆی گشت چاوپێكەوتنەكانی تری پێشەنگترو هەمەلایەنترە، ئاڕاستەكانی بە باشی دەگەیەنێتە خوێنەر. چونكە ئەدۆنیس یەكێكە لە پێشەنگەكانی نوێخوازیی. هەم لە بواری ئەدەب، هەم لە بواری فیكرو خوێندنەوەی قوڵ بۆ كەلتوری عەرەبی ئیسلام و پێش ئیسلام. ئەم پرۆژانەیشی لە هەردوو گۆڤاری شیعرو مەواقیف رەنگی داوەتەوە، لێرەوە دەمەوێت ئاماژەیەك بە چەند چاوپێكەوتنێكی ژنە رۆماننوس و رۆژنامەنوسی سوری (حەمیدە نەعنەع) بکەم، کە وا لەگەڵ کۆمەڵێک بیرمەندی فرەنسی ئەنجامیدابون، بە تایبەتی چاوپێکەوتنەکەی لەگەڵ سیمون دی بوڤوار، بەپێی قسەکانی نەعنەع بەر لە چاوپێکەوتنەکەی سیمۆن، سەرجەم نووسین و ئەدەبیات و فیكری ئەم فێمێنیستە گەورەیەی خوێندۆتەوە، تەنانەت چەند پرسیاری سەبارەت بە نووسینەكانی سیمۆن کردوە، کە خۆی هەندێکیانی بیر نەمابوو. بۆیە پێموایە بەیار ئەبی سەعب، ئەمیش ماوەیەكی ئێجگار باش خۆی بۆ ئەم چاوپێكەوتنەی ئەدۆنیس ئامادەكردوە، چونكە جومگە نەماوە، لە دیدگاو ئایدیای نووسین و كتێب و ئەندێشەی ئەدۆنیسدا، پرسیاری تیا نەوروژێنێ، كە ئەمەش بۆتە مایەی ئەوەی لە زۆربەی وێستگەكان ئەدۆنیس بوروژێنێ، چ ئەو خاڵانەی پەیوەندی هەیە بە دین و دونیا – ژن – سۆفیزم بە دیدە ئەدۆنیسەكەیەوە، جگە لەو راشكاوییەی كە هەمیشە ئەدۆنیس پێی ناسراوە، بێ پێچ و پەنا بیرو بۆچوونی خۆی بۆ بینەرو خوێنەر بگوازێتەوە. وەك:\nـ بە بڕوای ئەدۆنیس شتێك نییە ناوی ئەدەبی جاهیلی بێت. بەڵكو داهێنانی شیعری كلاسیكی عەرەبی پانتاییەكی ئێجگار زۆری ئەم قۆناغەیە، ئەم پۆلێنە دەسەڵات و هەیمەنەی ئایینی ئیسلامە.\n- بەراوردێكی ئێجگار جوان لە پەیوەست و جیاوازی لە نێوان سۆفیزم و سوریالیزم دەكات، ئەدۆنیس پێیوایە، سوریالییەكان سودیان لە سەرجەم جومگەكانی سۆفیزم دیوە.\nـ بە تەواوی دەزگا حزبییەكان، بە چەپ و راستییانەوە دژی گۆڤاری شیعر بوون، لەکاتێکدا، ئەم گۆڤارە خاڵێكی گەورەی وەرچەرخانە لە ئەدەبی نوێخوازی عەرەبیدا. بە تایبەتیش لە شیعردا.\nـ هەر لەم گفتوگۆیەدا. هێما بۆ خاڵێكی زۆر جەوهەری دەربارەی تازەگەری دەکات، ئەو پێیوایە تازەگەرییان دانەمەزراندووە، بەڵكو ورژاندومانە، تازەگەری دەبێت بەدەزگایی بكرێت، ئەمیش ناوەندەكانی زانكۆ، ناوەندەكانی خوێندن و وەزارەتی پەروەردە... هتد.\nـ سەبارەت بە كتێبەكەی بیرمەندی چەپی عەرەبی حسێن مروە. كە خۆشبەختانە لەئێستادا لەچوار بەرگی جواندا سۆران سێوکانی کردویەتی بە كوردی بە ناوی "بەراییەكانی مادیگەرایی لە فەلسەفەی عەرەبی ئیسلامیدا" بە بڕوای ئەدۆنیس كتێبێكی سیاسییە وەک لەوەی میتۆدێكی فیكری بێت. كە حسێن مروە پێیوایە ماركسیزم دژ بە ئیسلام نیە، بەڵكو بایەخی پێدەدەن، ئەدۆنیس پێچەوانەی حسێن مروە دەڵێت: ئەركی ماركسیزم ئەوەیە رەخنە لە بنەما مەعریفییەكانی روانینی پەیامبەرایەتی بگرێت. بۆیە پرۆژەكەی محمد عابد جاریش دەخاتە ناو ئەم فۆرمەوە (جابری زانایەكی دینی تازەیە).\nـ سەبارەت بە پرۆژەی گۆڤاری (الموقف) جگە لەوەی گۆڤارێكی جددی و گرنگی بە زۆربەی كایە نوێخوازیەكانی داوە، داهێنانێكی تری ئەم گۆڤارە "پێنج شەممەی شیعر" بووە، ئەمیش هەركاتێ دیوانێكی شیعری باش دەرچووبێت، گفتوگۆ و باری سەرنجی رەخنەیی خۆیان تیایا دەربڕیوە. هەر بۆ نموونە. لە یەكێك لەو پێنج شەممانەدا، شاعیرێكی گەنجیان ناساندووە، ئەویش محەمەد ماغوت بووە، كە دوایی بوو بە دەنگێكی رەسەنی شیعری عەرەبی.\nـ دیارە هەر لەم گۆڤارەیانەدا، وەك خۆی لە وەڵامی پرسیارەكان دەڵێت. گرنگی زۆریان بە سەرجەم بوارە هونەرییەكان داوە، وەك شانۆ، شێوەكاریی و موزیك. خۆیشی دوای ئەزمونێكی زۆر لە هونەری كۆلاجدا، شوێن دەستی دیارە. لە چەند وڵاتی گەورە پێشانگای ئەم هونەرەی كردۆتەوە، پارساڵیش لە بەرلینی پایتەختی ئەڵمانیا پێشانگای هەبووە.\nـ كاتێ لەزانكۆی لوبناندا دەبێت بە مامۆستا، ئەدۆنیس بە ستایڵ و فۆرمێكی جیاوازتر، لەو فۆرمە تەقلیدیەی ناوەندی زانكۆدا وانەكانی پێشكەش دەكات. ئەمەش دەبێتە سەرنجراکێشان و سەرسامبونی خوێندكارەكانی. هەربۆیە بۆ دژایەتیكردنی ئەدۆنیس، مامۆستاكانی زانكۆ كۆدەنگییەك كۆدەكەنەوە كە نابێت وانە بڵێتەوە، چونكە خاوەنی بڕوانامەی دكتۆرا نییە (ئەمە دەبێتە بڕِیار)، بەڵام خوێندكارەكانی، ناوەندی زانكۆ ناچاردەكەن بەو بڕیارەدا بچێتەوە، دواجار زانكۆ پێشنیازی بۆ دەكات، كە نووسەرێكی گەورەی وەك ئەدۆنیس، کە خاوەنی چەندین كتێبی گرنگە، بۆچی دكتۆرا ناخوێنێت؟ لەوبارەیەوە، ئەدۆنیس دەڵێت ئەم مەسەلەیەم زۆر بەلاوە گرنگ نەبوو، بەڵام ئەم هەڵوێستەی زانكۆ ناچاریكردم، هەربۆیە دەستم بەخۆئامادەكردن كردو لەماوەیەكی دیاریكراودا بە تێزی "الثابت والمتحول" دكتۆراكەم وەرگرت.\nـ ئەدۆنیس سەرسامە بە هەردوو شاعیری گەورەی فرەنسی، بۆدلێرو رامبۆ، بەڵام ئەفزەیڵیەت لای ئەدۆنیس بۆ رامبۆیە. هەمیشە ئەم وتە جوانەی رامبۆی نوێخوازو داهێنەر دووبارە دەكاتەوە، كە وتوویەتی: "ئێمە ئازادییەکی ئازادمان نیە". ئەدۆنیس پێیوایە، بۆدلێر ئاراستەی رووەو ئایین بووە، هەر لەمەڕ رامبۆوە لە كۆتایی كتێبی سۆفیزم و سۆریالیزم دەڵێت: "رامبۆ بە مانا ژیاریی و روانینئامێزەكەی شاعیرێكی خۆرهەڵاتییە، نەك شاعیرێكی خۆرئاوایی".\nدیارە ئەم چاوپێكەوتنە كۆمەڵێك وێستگەی مناڵی و سیاسی و پەیوەستبوون بە حزبی سیاسیی و وازهێنانی یەكجارەكی لە دونیای سیاسەت و زیندانیکردنی، لەخۆگرتوە. ئەو چاوپێكەوتنەی نیناری كچی بە زمانی فرەنسی لەگەڵی سازكردبوو، بە بڕوای ئەدۆنیس یەكێكە لە كتێبە گرنگەكان نەك هەر لە زمانی عەرەبیدا، بەڵكو لە زمانە بیانیەكانیشدا. بە دەگمەن كچێكی تازە لاو، زۆر راشكاوانە سەبارەت بە سێكس و كۆمەڵێك مەسەلەی وروژێنەر گفتوگۆ لەگەڵ باوكی بكات. خۆشبەختانە ئەم كتێبە پێش ئەوەی بكرێت بە عەرەبی. لەلایەن نووسەرو وەرگێڕی بە توانا هیوا قادر، لە سویدیەوە كرا بەكوردی.\nـ هەر لەم چاوپێكەتنەدا "بەیار ئەبی سەعب" فەزایەكی باشی لە وروژاندندا خستۆتە بەردەم ئەدۆنیس، بە تایبەت لەبارەی قسەكردن لەسەر ئایین بەمانا داخران و كرانەوەكانی. بەیار زیرەكانە ئیدارەی چاوپێكەوتنەكەی داوە، چونكە خۆئامادەكردنێكی باشی بۆ كردووە. لە ئەدەب و ئیستاتیكاوە، دەچێتەوە ناو سۆفیزم و مەسەلە مەعریفییەكان. سەرەتا پێموا بوو، ئەمە جۆرێك لە شڵەژانە، دوایی گەیشتمە ئەو دەرەنجامە كە ئەمە زۆر زیرەكانەیە. لەناو ئەو هەموو فەزایانەدا بێدەنگییەك دروستدەكات و پرسیار دەوروژێنێ. بە تایبەتیش لەسەر پرۆژە ئێجگار گرنگەكەی ئەدۆنیس (الكتاب).\nلە كۆتاییدا خەریكە هیچ بۆ خوێنەر ناهێڵمەوە، ئەم كتێبە لەگەڵ ئەدۆنیسدا، بە بڕوای من دەهێنێت دووجار بخوێنرێتەوە. دەستخۆشی لە هاوڕێم ئازاد بەرزنجی نووسەرو وەرگێڕی بە توانا دەكەم كە بە كوردییەكی ئێجگار جوان ئەم شاكارەی ئەدۆنیسی كردووە بە كوردی، هیوادارم پڕۆژە پڕ لە داهێنەرەكانی هەمیشە بەردەوامی هەبێت. سوپاسیش بۆ غەزەلنوس بۆ چاپكردنی ئەو كتێبەو بەردەوامیی پرۆژەی فیلم و چاپ و چاپەمەنی.\nئەم بابەتە 111 جار خوێندراوەتەوە


راپۆرتێکى ئەمریکى مەترسییەکانى سەر مسەفا کازمى ئاشکرا دەکات\n07:19 - 17/07/2020\nبەغدا؛ موشەکێک ئاراستەی ناوچەی سەوز کرا\nعێراق داوا لە تورکیا دەکات پێشێلی سەروەری وڵاتەکەی نەکات\nشانەی راگەیاندنی عێراق: لە بۆردومانی فرۆکەکانی تورکیا دوو فەرماندە و شۆفێرەکەیان گیانیانلەدەستدا\nتەندروستی عێراق: زیاتر لە سێ هەزار توشبووی دیکە تۆمارکرا\nعێراق..زیاتر لە سێ هەزار توشبووی دیکەی کۆرۆنا تۆمارکران\nمونتەداى لێکۆڵینەوەى ئەمریکى تایبەتمەند بە کاروبارى ئەمنیى و سیاسى، راپۆرتێکى لەسەر ئاستەنگەکانى بەردەم مستەفا کازمى سەرۆک وەزیرانى عێراق بڵاوکردوەتەوە و بەپێویستى زانیوە هاوپەیمانى نێودەوڵەتى هاوکارى بکات.\nلە راپۆرتەکەدا مونتەداکە کە بارەگاکەى لە نیویۆرکە، سەرنجى خستوەتەسەر ئەوەى کازمى رووبەڕووى مەترسى سیاسى دەبێتەوە سەبارەت بەو بەڵێنانەى بۆ پاراستنى نێردە نێودەوڵەتییەکان و رێگرى لە هێرشى میلیشیاکانى نزیک لە ئێران داونیەتى.\nداوا لە هاوپەیمانى نێودەوڵەتى کراوە، سەیرى ئەو پێشێلکارییانە بکات کە میلیشیاکانى نزیک لە ئێران کردویانن و یارمەتى دەسەڵاتدارانى عێراقیش بدەن لە ئاشکراکردنى تاوان و پێشێلکارییە مرۆییانەکانیان.\nراپۆرتەکە هێماى بۆ دووڕووى میلیشیاکان کردوە و دەڵێت دەیانەوێت خۆیان وەک بەشێک لە دامودەزگا دەوڵەتییەکان بناسێنن و لەگەڵیشیدا بە بەردەوامى پێشێلى یاسا نێودەوڵەتییەکان و مافى هاوڵاتیان بکەن.\nمونتەداکە باسی لە دەستگیرکردنى ئەندامەکانى حزبوڵا کردووە لەسەرەتاى ئەم مانگەدا و هۆشدارى داوە لە ئەگرى زیادبوونى توندوتیژییەکان بەشێوەیەکى فراوان لە داهاتوودا.\nراپۆرتەکە رادەستکردنەوەى ئەندامەکانى حزبوڵاى بە بەڕێوەبەرایەتى ئاسایشى حەشد بە چارەسەرێکى مامناوەند ناوبردوە و لەگەڵیشیدا هۆشداریدراوە لە زیادبون تارمایى ئەو گروپە چەکدارانە دژ حکومەت و بەکارهێنانى هێز لە کاتى جێبەجێکردنى یاسا بەسەریاندا.\nراپۆرتەکە رووداوى تیرۆکردنى هیشام هاشمى توێژەرى ئەمنى و سیاسى بە دەستپێکى هەڕەشەکان و ئاڵنگارییەکى روونى بەرامبەر کازمى ناوبردووە.\n7208 جار خوێندراوەتەوە


دامەزراندنی یەكێتی لەنێوان دامەزرێنەران‌و بەرپاكەرانی شۆڕشدا\nدامەزراندنی یەكێتی، وەكو روداوێكی مێژوویی، یادێكی مەزنە. وەكو بەرپاكردنی شۆڕشی نوێش، دوای ساڵێك لە دامەزراندن، بایەخە مێژوویەكە پیرۆزتر دەكات. یٔاشكراشە، یەكێتی لەسەر بنجی كۆمەڵەی رەنجدەران روێنرا. دوای راوێژ كردن لەگەڵ سەركردایەتی كۆمەڵە ( شیهاب و هاوڕێكانی ) یەكێتی گەڵاڵە كرا. پاشان بزوتنەوەی سۆسیالستیش، رۆڵی دیاری گێڕا.\nبۆ بەرپاكردنی شۆڕشیش؛ دوای رێكەوتن لەگەڵ ( كۆمیتەی هەرێمەكان = شەهید یٔارام و هاوڕێكانی ) یٔینجا لەگەڵ بزوتنەوەی سۆسیالست ( شەهید عەلی عەسكەری، شەهید د. خالید، عومەر دەبابە و هاوڕێكانیان ) كات و شوێنی بەرپابونی شۆڕش بڕیاری لێدرا.\nلە قامیشلۆوە، شەهید برایم عەزۆ و هاوڕێكانی، كە كۆمەڵە بوون، دوای دڵنیابوون لەوەی كۆمیتەی هەرێمەكان مەفەرزەكان دەنێرێتە دەرەوە، رچكەیان شكاند. هاوكات قادر خەبات و هاوڕێكانی كۆمەڵە، لە: باڵەكایەتی، باڵەیان، مامەندە، یٔاسۆس، شارەزوور، قەراغ، بازیان، گەرمیان، شارباژێڕ، هەورامان، دەشتی كۆیە، دەشتی هەولێر و كەركوك... تاد چونە دەرەوە. هاوزەمان، مەفرەزە و سەركردەكانی بزوتنەوەی سۆسیالستیش هاتنە ناو شۆڕش.\nكە برایم عەزۆ و هاوڕێكانی شەهید كران، لەناو وڵات شۆڕش بەردەوام بوو؛ ساڵێك دواتر، یەكەمین یٔەندامی دەستەی دامەزرێنەر، خوا لێخۆشبوو نەوشیروان مستەفا و شەهید شیخ حوسێن بابەشێخی یٔێزیدی، شەهید حەسەن خۆشناو و چەندین دەستەی قارەمان، بە سەد دەردەسەری لە رێی هەكاریەوە گەیشتنەوە دۆڵی گۆستێ و شەهید د. خالید و هاوڕێكانی پێشوازییان لێكردن.\nسەرۆك مام جەلال لە ( 20/7/1977 ) لە رێگەی پارتی دەدە قەدەی باكوری كوردستانەوە، لە دیار بەكرەوە بەسەلامەتی گەیاندیانە دوا گوندی هەكاری ( ماسی رۆ).\nبەندە و شەهید رەسول مامەند، یەكەمین كەس بووین لە گوندی ناوبراو سەرلەبەیانی هەمان رۆژ، پێشوازیمان لێكرد. هەر لەوێش، نەوشیروان و شەهید سەید كەریم و سامان گەرمیانی و عادل شوكورمان یەكەمین جار بینی. لە 21/7/1977 مام و هەڤاڵە ناوبراوەكان گەیشتینە هێزەكەی د. خالید. كە بەپێكەنین و بەرزترین ورەی شۆڕشگێڕانە، بەپیر مام جەلالەوە هاتن.\nهەتا مانگی یٔەیلول.. شەهید سەعدی گچكە و سەید كاكە، دوای یٔەوە شەهید عەلی عەسكەری، سالار عەزیز، ملازم عومەر، ملازم تایەر، یٔازاد هەورامی و هێزێك گەیشتن.\nهێز لەناو وڵات زیاتر لە ( 400 ) كەس كۆ بوەوە، لەگەڵ هێزی قامیشلۆ كە تێكڕا ( 50 ) كەسێك دەبوون؛ پارتی قیادەی موەقەتە، هەمان كات هێزێكی ( 500 ) كەس هاتبوونە گوندی ( دەریاسور ) و دەشتی بەرازگر، نیازیان خراپبوو. بەڵام كە زانییان هێزی یەكێتی هەتا دێ كۆدەبێتەوە، گفت و گۆش لەنیوانمان لە 25/7/1977 دەستی پێكرد، یٔیتر شەر روی نەدا. بەو هێزە، مام جەلال و سەركردایەتی یەكێتی، یەكەمین كۆبونەوەی سەركردایەتی ناو وڵات، لەگەڵ مام جەلال و نەوشیروان مستەفا یٔەنجامدرا. سەركردایەتی یەكێتی و مەكتەب سیاسی پێكهێنرا. سەركردایەتی ناو وڵات و دەستەی دامەزرێنەر كۆتاییان هات. جگە لە د. كەمال فویٔاد، دوای روخانی شا، دەستەی دامەزرێنەر توانییان بۆ ماوەیەك بێنەوە وڵات. یٔەو كاتە تەنها هۆمەر شێخ موس زۆرتر مایەوە.\nعادل موراد دوای دوو مانگ لە هاتنەوە لەگەڵ جیابونەوەی سۆسیالست كەوت. هەتا ساڵی ( 1994 ) دوای ( 16 ) ساڵ هاتەوە ناو یەكێتی. ( یٔەو زانیاریانەی یٔەمساڵ لە ساڵرۆژی عادل موراد لەسەر قەبرەكەی خوێندرایەوە، زۆربەی هەڵە بوو! ) هاوینی 1981 كەمال فویٔاد بۆ دوو مانگ هاتە توژەڵە و گەڕایەوە بۆ دەرەوە. لەدوای راپەڕین بەیەكجاری گەڕایەوە. د. فویٔاد مەعسوم لەدوای دانوستانی 1984 بەتەواوی گەڕایەوە.\nسەركردایەتی ناو وڵات، بە ڕابەرایەتی شەهیدان یٔارام و عەلی عەسكەری، یان شەهید بوون، یان هەتا راپەڕین، لەناو شۆڕشدا مانەوە. هیچ كارەساتێك چۆكی پێ دانەدان.\nیٔێستا كە یادی ( 46 ) ساڵەی یەكێتی دەكرێتەوە، وێڕای شكۆمەندی یادەكە، وەكو یادێكی مێژوویی، هەق نییە، مێژوو وەكو خۆی نەنوسرێتەوە. سەركردایەتی ناو وڵات، كە بێڕادە قوربانییان دا و شۆڕشەكەیان بەرپاكرد، بخرێنە پەراوێزەوە. لە دەستەی دامەزرێنەر هەن، هەتا مردن، یەك نەیاریان لەسەر یەكێتی بۆ پەیدا نەبوو. بەڵام شەهیدان: عەلی عەسكەری، شیهاب، یٔارام، مامۆستا جەعفەر، مامۆستا عەزیز مەحمود، د. خالید، سعدی گچكە، رەسول مامەند، رەیٔوف بەگ و تایەری عەلی والی بەگ.. تاد. یٔەمانە دامەزرێنەری شۆڕشەكە بوون، بخرێنە سێبەرەوە. بێگومان، دامەزراندن و دامەزرێنەرانی یەكێتی، مایەی شانازیین، بۆ یٔەو هەلومەرجە. بەڵام مێژووی یەكێتی و شۆڕشەكە، دەبێ هەمەلایەنە هەڵبسەنگێنرێ. نەك ماندووەكان و شەهیدەكان بكرێنە پێخۆری رقی پلانگێڕی لە مێژووش!!\nپێشتر و یٔێستاش، لەو باوەڕەم، یٔەگەر هەڵە و هەڵدێرەكانی ناو شۆڕش و تاوان و تاڵانی دوای راپەڕین نەبا، یەكێتی دەیتوانی هەر بەراستی یٔەزمونێكی نوێ لە شۆڕشی نوێ، پاشانیش لە حوكومڕانی، تاقیكردنەوەیەكی سەركەوتووی سۆسیال- دیموكرات بێنێتە دی. دیارە، دۆخی سەخت، كاریگەری نەرێنیان هەبوو.. بەڵام شۆڕش نییە لە جیهاندا، بەبێ دۆخی سەخت سەركەوتبێ. بەڵكو زۆربەی شۆڕشە چەكدارەكان، لە سەدەی رابردوودا، شكستیان خواردووە. هەندێكیان لە شۆڕشی نوێ زیاتر كارەساتیان بەسەر هاتووە.\nبەرە بەرە، لە دوای راپەڕینەوە، دەركەوت، فەلسەفەی نیمچە بەرەی یەكێتی، كە بڕیار وابوو، بۆ بەرەی كوردستانی فراوان پەرەی پێ بدرێت، نەك یٔەمە نەهاتە دی، بەڵكو یەكێتی كرایە حیزبی یەكێتی. كۆمەڵە و شۆڕشگێڕان تێیدا هەڵوەشانەوە. یٔەم بڕیارە بۆ گۆڕینی فەلسەفەی سیاسی یەكێتی، لە نیمچە بەرەوە، بەرەو حیزب، هەتا دێت دەردەكەوێت، یەكێتی دەیتوانی بە پاراستنی باڵەكانی، كاریگەرتر درێژە بە خەبات بدات.\nبەتاڵ كردنەوەی گەوهەری چینایەتی و كاڵكردنەوەی یٔایدۆلۆژیەتی چەپی كۆمەڵەی رەنجدەران، سەرەنجام، هەڵەوەشانەوەشی، هەڵەیەكی ستراتیژی بوو.. لێكەوتەكەیمان بینیەوە، كە هەتا دەهات، بە خەفەكردنی ململانێ كۆمەڵایەتی- چینایەتیەكان، چۆن چۆنی دوای یٔەوەی یٔایدۆلۆژیەتە جیاوازەكان قانگ دران.. بۆشایی گەورە لە دەرەوەی یەكێتی دروست بوو. دژە یٔایدۆلۆژیەتی یەكێتی هەتا هاتووە بە هێزبووە. لە دوا یٔاكامیشدا رێژەی دەنگەكانی یەكێتی لەناو رای گشتیدا، هەڵبژاردن دوای هەڵبژاردن، تەمومژ ناهێڵێ، كە یەكێتی، لە ناو كۆمەڵ و لە ناو ململانێ سیاسیەكاندا، گوتارە كاریگەری و جیاوازی و سیاسیەكەی بەرتەسك دەبێتەوە. دژەكانی گوێ لێ گیراوتر دەبن. یٔەم راستیانە، سەبارەت بە یەكێتی و یٔایندەكەی، بیركردنەوەی قوڵی گەرەكە.\nناكرێ، لە پشتی لافیتەی ( نوێ بونەوە ) دا، راستیەكان نەزانرێن و چوارەمین كۆنگرەش.. وەكو كۆنگرەیەكی بێ یٔاستەنگ برازێنرێتەوە.\nیەكێتی، فەلسەفەیەكی سیاسی نوێ بوو. شۆڕشەكەی نوێ.. یٔۆرگانە سیاسیەكەی (كوردستانی نوێ) رەهەندەكەشی هەمیشە نوێ بونەوە بووە؛ لە دووەمین كۆنگرەدا، زۆرترین باس لەسەر نوێ كردنەوەی یەكێتی بە رابەرایەتی مام جەلال، لە هەموو بارێكەوە هاتە یٔارا. وەلێ بەداخەوە، هۆكارە نەرێنیەكانی ناو خۆی یەكێتی، لەپێشەوەدا: دەستەگەری، ناوچەگەری، هێزی تایبەتی چەكداری، فەرامۆشكردنی هزر و دەستكەوتنی سۆسیال – دیموكراتانە، بەرە بەرە، بەهۆی چارەسەرنەكردنیان، لە دووەمین و سییەمین و چوارەمین كۆنگرە بەدواوە، یەكێتییان گەیاندە یٔەم دۆخەی یٔێستا.. كەوای دەبینم، نەك یەكێتی ناتوانی پێگە و رێگەی فەلسەفەی دیموكراسی – مەدەنی سەردەمی جیهانگەری پتەو بكات.. بەڵكو لە هەناوی ژانی سیاسی – كۆمەڵایەتی – یٔابوری یٔێستادا، كە مانشێتی نارەزایی رای گشتی نەفرەت كردنە لە گەندەڵی و نەبونی خۆشگوزەرانی و پێشێلی یٔازادی.. یٔەمانە تا دێت متمانەی رای گشتی پاشەكشە پێ دەكەن.. گەیشتۆتە یٔاستێك هەڤاڵ پافڵ تاڵەبانی دانی پێدا بنێ كە لە هەڵبژاردندا، سەدان هەزار كەس بایكۆتی هەڵبژاردن دەكەن.. یٔەم بارودۆخە، بە دڵنیایەوە پرۆسەی سیاسی كوردستانی پڕكردووە لە نارەزایی و پەرچەكردار؛ نەفەرت و رەخنە؛ ژیانی حیزبایەتی كلاسیكی خستۆتە ژێر بەرپرسیارێتی چارەنوسسازەوە. یٔەو راستیانە، بە وێنەی سێڵفی و پیاهەڵدان و سەدان پەیجی فەیكی نهێنی، ناشاردرێتەوە!!\nدەیان پرسیاری بێ وەڵام سەریان هەڵداوە، نیگەرانی سەراپای یٔۆرگانەكانی تەنیوەتەوە. یٔەم راستیانەش، یٔاسۆی روداوەكانی پێش و پاش هەڵبژاردنی یٔەمساڵی عێراقی خستۆتە تاریكیەوە. لەم سونگەیەوە، دەپرسین؛ یٔایا یادی یەكێتی، بۆنەیەكە بۆ پیاهەڵدان، یاخود بۆ چارەسەركردنی هەڵەكان؟\nلەناو شەپۆل شەپۆلی گەندەڵی و هەڵپە هەڵپی هەلپەرستیدا.. بەندە گەشبین نیم. مەخابن هاوكێشەكان لە خراپیەوە بۆ خراپتر دەترازێن. گەیشتە دۆخی زەنگ لێدانی لەناو چونی یٔەزمونە فیدراڵیەكە، لەلایەن نوێنەری نەتەوە یەكگرتوەكانەوە! سەیرە.. یەك حیزب و یەك پلە بەرزی حكومەت و لایەنە باڵا دەستەكان، نەیانتوانی بەو خانمە هۆڵەندیەی نەتەوە یەكگرتوەكان ( جێنین هێنیس پلاسخارت ) بلێن خانم وانییە!!


چەند زانیارییەكی سەرنجڕاكێش لەبارەی مێشولەوە\n02:01 - 01/07/2021\nژمارەی میشولەكانی لە وەرزی هاوین و گەرمادا بەڕێژەیەكی بەرچاو زیاد دەكات، لەگەڵ نزیكبونەوەیان لە گوێژكە دەنگێك دەردەن و كەسەكە بێزار دەكەن، دوای پێوەدانیش ئازار و خورانی پێست بێزارییەكی زیاتر دروست دەكەن.\nزۆری مێشولە وایكردووە سەردانیكردنی باخچە و دانیشتن تێیدا كەمبێتەوە، زۆرینەی هاوڵاتیان بەدوای ڕێگا چارەسەری دورخستنەوەی ئەو مێرووەدا دەگەڕێن بۆ ئەوەی بتوانن لە كەشی دەرەوەدا بە ئارامی دابنیشن.\nتائێستا پرسیارتان لادروست نەبووە لەبارەی ئەو دەنگەی لەكاتی بونی مێشولەدا لە نزیك گوێچكەوە دروست دەبێت؟ زانیارییەكان لەو بارەیەوە چین؟\nتوێژەران ئاماژە بەوە دەكەن، ئەو دەنگە بەهۆی پیاكێشانی باڵی مێشولەكەوە دروست دەبێت، پێشبینیش دەكرێت ئەو دەنگە لەلایەن مێینەی مێشولەكانەوە دەردەكێت، كە دوای جوت بوون بەدوای ژەمێكی باشی خوێندا دەگەڕێن تاوەكو وزەی پێویستیان بۆ بەرهەمهێنانی گەرا.\nكاتێك مێینەكە بەرەو ئامانجەكە دەفڕێت، لە چركەیەكدا نزیكەی 500 جار باڵەكانی دەدات بە یەكدا، بەخێراییەك لەنێوان 450 بۆ 500 هێرتزدایە.\nگەڕان بەدوای دووەم ئۆكسیدی كاربۆن\nمێینەی مێشولە بەدوای دووەم ئۆكسیدی كاربۆندا دەگەڕێت كە مرۆڤ دەیداتەوە، بەپێی ئەوە بەدوای كەسەكە دەگەڕێت و چەند جارێك بەدەوریدا دێت و دەڕوات تا بەوردی دیاری دەكات.\nمانەوەشی بەچواردەوی سەر و لە نزیك گوێچكە لەبەر ئەوەی كە زۆرینەی ئەو دووەم ئۆكسیدی كاربۆنەی لەهەناسەداندا دەدرێتەوە لەو ناوچەیە كۆدەبێتەوە.\nمێینەی مێشولە لەسەر قاچەكانی هەستەوری تامكردن هەیە، كاتێك دەنیشێتەوە دەزانێت خوێنی ئەو مرۆڤ یاخود ئەو ئاژەڵە گونجاوە و بەپێی ئەوە ژەمەكەی دیاری دەكات.\nحەزیان لە خوێنی (O)یە\nبەپێی ئەنجامی چەند توێژینەوەیەك خوێنی جۆری ئۆ باشترینە لای مێینەی مێشولەكان، بەڵام كاریگەری جینات و سیستمی خواردنی كەسەكە بۆ ڕاكێشانی.\nتوێژینەوەیەكی دیكەش باسی لەوەكردووە، مێینەی مێشولە زیاتر دەچنە لای ئەو پیاوانە ڕێژەی بەكتری لەسەر پێستیان كەمترە، هاوكات ئەو كەسانە سەرنجیان ڕادەكێشێت كە ڕەنگی تۆخ دەپۆشن، بەتایبەت ڕەش، هاوكات زیاتر حەز بە قاچی مرۆڤ دەكەن، چونكە بۆنێك دەردات كە بۆ خۆیانی ڕادەكێشێت.\n1809 جار خوێندراوەتەوە


Diplomatic Magazine | ڕۆژاڤا له‌دوای ساڵی ٢٠١١\nڕۆژاڤا له‌دوای ساڵی ٢٠١١\nله ١٧-٦-٢٠٢٠، له‌ژێر سه‌رپه‌رشتی حکومه‌تی ئه‌مه‌ریکا، لایه‌نه کوردستانیه‌کانی ڕۆژاڤا گه‌یشتنه ڕێکه‌وتن له‌سه‌ر بنه‌مای ڕێکه‌وتنی دهۆکی ساڵی ٢٠١٤. ئه‌مه‌ش سه‌رکه‌وتنێکی گرنگ و گه‌وره‌بوو بۆ هه‌موو کوردستانیانی جیهان، پاش ڕێکه‌وتنه‌که باڵیۆزخانه‌ی ئه‌مریکا له دیمه‌شق، ڕاگه‌یه‌ندراوێکی به‌زمانی کوردی بڵاوکرده‌وه که تێیدا پشتگیری ته‌واوی ئه‌مریکا بۆ ڕێکه‌وتنی لایه‌نه کوردییه‌کان ده‌رده‌بڕێت.\nپێش چوونه ناو ورده‌کارییه‌کان ده‌مه‌وێت ستراکتۆری ڕۆژاڤا بخه‌مه پێش چاوی خوێنه‌ر.\nڕۆژاڤای کوردستان له سێ کانتۆن پێکهاتووه (جه‌زیره، کۆبانێ، عه‌فرین)\nناوچه و شاره‌کانی کانتۆنی جه‌زیره: سه‌رێکانێ، حه‌سه‌که، ڕمێلان، قامیشلۆ، عامودا، دێرک، جل ئاغا، تربه سپی.\nناوچه و شاره‌کانی کانتۆنی عه‌فرین: ته‌ل ره‌فعه‌ت، ناوه‌ندی عه‌فرین، جندرێس، بولبول، باسوتێ، راژو، عیندار، باراد.\nناوچه و شاره‌کانی کانتۆنی کۆبانێ: گرێ سپی، منبج، عه‌ین عیسا، ناوه‌ندی کۆبانێ.\nڕێکه‌وتن و که‌رتبوونه‌کانی ڕۆژاڤا له‌دوای ٢٠١١:\n-له ئۆکتۆبه‌ری ساڵی ٢٠١١، ئه‌نه‌که‌سه (ئه‌نجومه‌نی نیشتمانی کورد له سوریا) له شاری هه‌ولێر ڕاگه‌یاندرا که له ١١ لایه‌نی سیاسی پێکده‌هات.\n-به‌ڵام هه‌رزوو ناکۆکی ده‌که‌وێته ناو ئه‌نه‌که‌سه، به‌وه‌ی ساڵی ٢٠١٣، ئه‌نه‌که‌سه ده‌چێته ناو ئه‌نجومه‌نی نیشتمانی سوریا که له‌لایه‌ن قه‌ته‌ر و تورکیاوه پاڵپشتی ده‌کرا، به‌مه‌ش جیابوونه‌وه له‌ناو ئه‌نه‌که‌سه ڕووده‌دات.\nوه‌کو وه‌ڵامێک بۆ ئه‌نه‌که‌سه، په‌یه‌ده و ٥ پارتی نزیک له خۆی ساڵی ٢٠١٣، ته‌ڤده‌م دروست ده‌که‌ن.\n-له ٢٢-١٠-٢٠١٤ له‌ژێر سه‌رپه‌رشتی بارزانی له شاری دهۆک ته‌ڤده‌م و ئه‌نه‌که‌سه ده‌گه‌نه ڕێکه‌وتن، به‌ڵام جێبه‌جێناکرێت.\n- بۆ ئاشته‌وایی و نزیکبوونه‌وه له‌نێوان په‌یه‌ده و ئه‌نه‌که‌سه ٣ ڕێکه‌وتن له ساڵه‌کانی ٢٠١٢-٢٠١٣-٢٠١٥ له‌شاری هه‌ولێر ئه‌نجامدران، به‌ڵام شکستیانهێنا.\nڕێکه‌وتنی دهۆک چیبوو؟\nڕێکه‌وتنی ١٧-٦-٢٠٢٠، له‌سه‌ر بنه‌مای ڕێکه‌وتنه‌که‌ی دهۆک-کراوه. به‌شێک له ورده‌کارییه‌کانی ڕێکه‌وتنی ٢٢-١٠-٢٠١٤ی دهۆک: -\nبڕیاری دروستکردنی لێڤه‌گه‌ڕی (مه‌رجه‌ع) سیاسی کوردی له ڕۆژاڤا درا.\n-ئه‌م لێڤه‌گه‌ڕیه ئامانجی دانانی ستراتیژی گشتی و هه‌ڵوێستی یه‌کگرتوو و هاوبه‌شیکردنی ته‌واوی لایه‌نه کوردستانیه‌کانی ڕۆژاڤایه. -\nلێڤه‌گه‌ڕیه‌که له ٣٠ ئه‌ندام پێکدێت ١٢ ئه‌ندام بۆ ئه‌نه‌که‌سه (٤٠٪) ١٢ ئه‌ندام بۆ ته‌ڤده‌م (٤٠٪) ٨ ئه‌ندام بۆ پارت و لایه‌نه‌کانی دیکه (٢٠٪).\nئه‌م کیانه‌ی که له ڕۆژاڤا دروستبووه، ده‌ستکه‌وتێکی نه‌ته‌وه‌یی زۆر گرنگه، ئه‌گه‌ر مێژوو سوریا بخوێنینه‌وه ده‌بینین ئه‌مه بۆ یه‌که‌مجاره کوردانی ڕۆژاڤا به‌ده‌ست و بازووی خۆیان به هاوکاری هاوپه‌یمانی نێوده‌وڵه‌تی بتوانن خۆسه‌ری دیموکرات ڕابگه‌یه‌نن و خۆیان به‌ڕێوه‌بیه‌ن.\nهه‌وره‌ها توانیویانه ڕیفۆرم له زۆربه‌ی سێکته‌ره‌کانی ژیانکردن و سیاسه‌ت و ئابووریدا بکه‌ن و به‌رهه‌مێکی جوانی عه‌قڵیه‌تی خۆڕێبه‌ری کوردی پێشکه‌ش به جیهان بکه‌ن.\nڕه‌خنه‌یه‌ک هه‌یه ده‌ڵێت باشه بۆچی کوردانی ڕۆژاڤا دژی ڕژێمی سوریا ناجه‌نگن، لێره‌دا من وه‌ڵامی ئه‌م ڕه‌خنه‌یه ده‌ده‌مه‌وه و ده‌ڵێم، کاتێک له ساڵی ١٩٩١، خه‌ڵکی باشووری کوردستان له دژی به‌عس ڕاپه‌ڕی، نه‌چوون به‌غدا کۆنتڕۆڵ بکه‌ن، له‌به‌رئه‌وه‌ی پێویست ناکات، چونکه ئه‌وه‌ی له‌سه‌ر تۆیه، ئه‌وه‌یه که بتوانی هه‌وڵی گه‌ڕانه‌وه‌ی خاکی خۆت بده‌یت و چاوت له خاکی گه‌ل و نه‌ته‌وه‌ی دیکه نه‌بێت، ئه‌گه‌ر وانه‌که‌یت ئه‌وه ده‌ست بۆ هاوکێشه‌ی گه‌وره‌تری ئیقلیمی و جیهانی ده‌به‌یت و ئه‌نجامه‌که‌شی بۆت باشنابێت. ڕۆژاڤاش له‌سه‌ر هه‌مان بنه‌مای کۆنتڕۆڵکردنی خاکی خۆمان، سیاسه‌ت و خه‌بات ده‌کات.


گه‌نج‌و قه‌یران | Suomen Mielenterveysseura\nکاردانه‌وه‌ی لاوان به‌رامبه‌ر به ڕووداوی دڵته‌زێن، ڕه‌نگه زۆر به‌هێز‌بێت‌و پێویستی به یارمه‌تی زۆر بێت. گه‌نجان زیاتر له ناو دۆست‌و هاوڕێیانی خۆیاندا به دوای هاوپشتیدا ده‌گه‌ڕێن، له بری ئه‌وه‌ی پشت به خێزانه‌که‌یان یان به یارمه‌تی که‌سی شاره‌زا ببه‌ستن.\nمه‌رج نییه هه‌ندێ لاو ئاماده‌بێت له ناو هاوڕێیانیدا ڕووبه‌ڕووی خه‌فه‌ت ببێته‌وه که به هۆی ڕووداوه دڵته‌زێنه‌که هاتووه، ڕه‌نگه ئه‌مه بارودۆخی لاوه‌که زۆر قورس بکات. هه‌ندێ جار قه‌یران به شێوه‌یه‌کی خێرایی لاو پێ ده‌گه‌ێنێت، که هاوته‌مه‌نانی به منداڵ‌و میوان دێته پێش چاو.\nبه گشتی لاوان له جاران زیاتر پێویستیان به ئاماده‌بوونی که‌سانی گه‌وره هه‌یه‌و له‌گه‌ڵ هێشتنه‌وه‌ی ڕووتینه‌کان، وه‌ک پێکه‌وه نان خواردن. ڕووتینه‌کان هه‌ستی سه‌لامه‌تی‌و گۆڕینی بارودۆخه‌که دێنن، که له چه‌ند جێگه‌یه‌کی کارسازه‌وه گۆڕاوه.


دنیا بە گونم - قەڵەم\nتاریخ ایجاد در چهارشنبه, 02 مهر 1399 22:48\nتەمەنی لەمێژبوو لە بیست و پێنج لایدابوو و باوکی وەک جاران زەوقی پێنەدەهات. وەک جاران نەیدەدواند، کە لە تەنیشتی لە کاتی ژەم یاخود کاتی شەوانە دادەنیشت، باوکی وەک بڵێی ئەم هەر نەبێ خۆی بە شتێکەوە سەرقاڵ دەکرد، جا یان بە هەواڵەکانەوە کە لە بی بی سییەوە تا ئیسرائیل و لەوێوە تا هەواڵەکانی تەلەفزیۆنی ئێرانی دەگرتەوە، یان سەری دادەخست و دەستی بە سمێڵیا دێنا، وەک بڵێی بە قووڵی بیری لە شتێکی زۆر گرینگ دەکردەوە. ئەمانەی دەکرد تەنیا بۆ ئەوەی چاوی لە چاوی کوڕەکەی گیرنەکا. ئەمیش ئیتر بەرەبەرە راهاتبوو. گوێی بە باوکی نەدەدا. هەستی دەکرد ماڵەکە وەک جاران ئاشنا نەدەهاتە بەرچاوی و دەڵێی دیوارەکان رۆژ لەگەڵ رۆژ زیاتر لێی نزیک دەکەوتنەوە و تەنگیان پێ هەڵدەچنی. ئەو دیوارانەی وا نیەتی پاڵ پێوەنانیان لە خشت خشتی خۆیاندا حەشاردابوو. شەوانە لە دووای نانخواردن خێرا دەردەکەوت و دەچوو لە سەیرانگای 'دووکانان' کە بەرز بوو و بەسەر شاردا دەیڕوانی دادەنیشت و لە گڵۆپە بێ ئەژمارەکانی ناوشار ورد دەبووەوە. تەمەنی منداڵی و گەنجیەتی چەند خێرا تێپەڕیبوو و ئیستاکە ئەگەرچی ژنی نەهێنابوو، بەڵام چەند جوان هەستی بەوە دەکرد کە ئیتر بووە بە پیاوێک. پیاوێکی سەربار کە نانە سکی خۆیشی پێدەرنەدەهات و بە هۆی ئەوەی سەربازی نەکردبوو لەهیچ شوێنێک دایاننەمەزراندبوو. بەدبەختیش بوو، کاسبیشی پێنەدەکرا. ئەوەی بۆی مابووەوە دیپلۆمێکی شەق و شڕ بوو کە بەکەڵکی هیچ نەدەهات. ورتکە نان چییە پێی دەرنەدەهات.\nئەو ئاگای لە بێ مەیلیی باوکی بوو. ئەمەی دەبینی. هەتا شەڕی ئێران و ئێراق بوو، دونیا قچێک باشتر بوو. لە ماڵەوە زۆر گوێیان نەدەدایە. وادیاربوو جارێکە لەبەر ئەوەی نەکا بکوژرێ تەحەمولیان دەکرد. بەڵام کە شەڕ تەواوبوو ئیتر دونیا بەلایەکی تردا وەرگەڕا. کتوپڕ لەناو ماڵ بوو بە میوان. کچیش نەبوو بە شووی بدەن و لەدەستی نەجاتیان بێت. ئۆباڵی بە ئەستۆیان بوو. راستییەکەی ئەوە بوو ژیان وەک چەرمی چۆلەکەی لێهاتبوو. خوا هەڵناگرێ ئەمیش حەقی بە باوکی دەدا. ئاخر پیاو دەبێ پیاو بێ و زوو بچێتە سەر پێی خۆی. کە بیری لە دەستپەڕەکانیشی دەکردەوە ئەوەندەی تر حەقی بەباوکی دەدا. نەکا باوکی رۆژێک لە پشت درگاکەی حەمام یاخود ژوورەکەی خۆی، خۆی لێ حەشاردابێ و ئەم پێی نەزانیبێ؟\nدیارە هەر گێلەگێلی لێدەکرد و لەبەر خۆیەوە دەیگوت کوڕە هیچ نیە، ماوەیەکە، من تاقە کوڕی گەورەی ماڵم و دووریم تەحەمول ناکەن. بەڵام شتەکە لەوە جیددی تر بوو سەرەتا بیری لێدەکردەوە. رۆژێکیان کە بەڕێکەوت لە ئاودەست بوو و لەبەر ئەوەی زۆری پێدەچوو نەیانزانیبوو لەوێیە، گوێی لێبوو باوکی بە دایکی دەگوت "ئەم هەتیوە چی ئەکا،... کەی خۆی ساخ ئەکاتەوە،... بۆ ناچێ بۆ سەربازی!" دایکی گوتی "پیاوەکە سەبرت بێ، پەلەی لێمەکە، ئەچێ، تازە شەڕ تەواوبووە، ئەبێ خوا شوکرکەین ماوە و نەکوژراوە و خوانەخواستە بەڵایەکی بەسەرا نەهاتووە." باوکی گوتی "رفیقەکانی هەموویان رۆیشتن، شار چۆڵ بووە، هەر ئەم سەر گۆپاڵە لێرە ماوە، پێی بڵێ ئەبێ بڕوات، ئەبێ رێگای خۆی بدۆزێتەوە!" دایکم چیتر وەڵامی نەداوە. دەنگی نەدەهات. لەبەر ئەوەی پێم نەزانن، زیاتر لەوەی دادەنیشتم، دانیشتم. قاچەکانم سڕببوون و ناچار هەر جارەی خۆم دەدایە سەر دانێیەکیان. جاری وابوو ئەمەیش چاری نەدەکرد و راست دەبوومەوە و لەکاتێکا لە کەممەرم بەرەو ژوور دادەنەواندەوە، بیست سی سانییەک بەمەبەستی حەسانەوەی قاچەکانم بەو شێوەیە دەمامەوە. هەرچۆنێک بوو کات تێپەڕی و سەرئەنجام دەنگ لە داڵانەکە نەما. گوێم لە دەنگی دەرگای داڵان بۆ حەوشە بوو. ئۆخەیەکم هاتێ. بەدەم هاتنە دەرەوەوە لە ئاوێنەکەدا سەیری خۆمم کرد. باوکم راستی دەکرد سەرم زۆر زل بوو! هەر هاتمە داڵان، بینیم دایکم بە بێدەنگی لەوێ دانیشتبوو و بە تەعەجوبەوە لە منی دەرووانی. گوتی "ئەوە ئەیەڕۆ لە کەیەوە لەوێی؟" گوتم "ئەوەندە نیە!" دایکم سووربووەوە. گوتی باوکتە،... لە دڵی مەگرە، با دوو قسەیش بکا!" من کە هێشتا بەنەخوێنەکەم بەدەستەوە بوو و نەمبەستبوو، گورج گرێمدا و گوتم "ئەچم بۆ سەربازی!"\nبۆ بەیانییەکەی چووم بۆ خیابانی ژاندارمری، ناوم نووسی و گوتیان هەفتەیەکی تر بەڕێت دەکەین. من کە لە خۆشیان ئۆقرەم نەبوو، هاتمەوە بۆ ماڵەوە و هەواڵەکم پێدان. دایکم دەستی کرد بە گریان. خوشکەکەم چاوەکانی بزبوونەوە و برا بچووکەکەیشم گوتی "تفەنگێکم بۆ ئەهێنیتەوە؟"\nتەنیا باوکم بوو وەک هەمیشە مڕومۆچ بوو. من کە نەمدەزانی بەم بڕیارەم خۆشحاڵە یان نا هەوڵمدەدا بە هۆ و بێ هۆ بیدوێنم بۆ ئەوەی لە رازی دڵی بگەم. ئەویش کە زۆر سەگ بوو وەک هەمیشە ملی نەدەدا. وەک بڵێی دڵنیا نەبوو لەوەی کە من بەڕاستی دەڕۆم یان نا. تەنانەت شەوێکیان بەرگەی خۆناساندنەکەیشم دەرهێنا و پیشانم دا، ئەو لە ژێر چاوەوە، یاخود باشتر بڵێم لە ژێر عەینەکەکەیەوە بێ ئەوەی دەستی بۆ ببات چاوێکی لێکرد و دیسان گوێی بۆ هەواڵی رادیۆ ئیسرائیل گرتەوە کە باسی لەوە دەکرد بە سەدان هەزار دیلی شەڕ لە ئێراق ماونەتەوە و زۆربەی دایک و باوکەکان بە گوێرەی رێکخراوە جیهانییەکان ئاگایان لە چارەنووسیان نیە. نازانم بۆ، بەڵام کتوپڕ حەزم دەکرد منیش یەکێک لەو دیلانە بوومایە.\nسەرئەنجام دە رۆژەکە تەواو بوو و من لەگەڵ دوو دەرەجەدار کە جل و بەرگی ئاساییان لەبەردا بوو و دەچوونەوە بۆ مەرەخەسی، سواری ئوتوبووسی تاران بووم و بەڕێکەوتم. دایکم دیسان گریا، خوشکەکەم دیسان چاوەکانی بزبوونەوە و براکەیشم لەخۆشی ئەوەی تفەنگی بۆ دەهێنمەوە هەر بزەی دەهاتێ. ئەو رۆژە باوکم ناوچاوی کرایەوە، بەڵام پێنەکەنی. بە بێ ئەوەی دەستم لەگەڵ لێبداتەوە، یاخود باوەشم بگرێ و ئەم لاولام ماچ بکا، دەستی کرد بە گیرفانیا دووسەد تمەنی دامێ و منیش رۆیشتم. من کە لە دووای چەندین مانگ پارەم هاتبووە گیرفان، لە خۆشیی پووڵەکە خێرا سوار ئوتوبووسەکە بووم و رێک لە سەر ئەو کورسیەی دانیشتم وا بەسەر باوکم و ئەوانی تردا دەیڕوانی. دوو دەرەجەدارەکەیش لە دووای منەوە دانیشتن. ئوتوبووسەکە رێکەوت و من دەستم لەوان راوەشاند و ئەوانیش لە من. دیارە باوکم تەنیا یەک جار سەیری کردم و بینیم لەگەڵ کەسێکی تر کە حەتمەن ئاشنای بوو کەوتبووە قسە و گفتوگۆ.\nبەسەر کەلیخاندا سەرکەوتین. ئوتوبووسەکە پڕبوو. جمەی دەهات. رانندەکە نەوارێکی بەرهەم حەسەنی سەرخست. من کە حەزم لە دەنگە زیقنەکەی نەدەهات، دەستم کرد بە گیرفانمدا و دووسە تمەنییەکەم لەناو پەنجەکانمدا هێنا و برد. ئوتوبووسەکە لە سەبەتڵۆ تێپەڕی. گەییە قووتەکەی گەردەنەی خان، پیایا سەرکەوت و پێش ئەوەی ئاودیو بێت و بکەوین بە دیوی سەقزدا لام کردەوە و لە ناو شارم رووانی، لە کێوەکانی دەورووبەری کە وەک قەڵا شاریان لەخۆیاندا حەشاردابوو، لە ئاسمان کە تا بێکەران خۆی دەکشان. نازانم بۆ، بەڵام کتوپڕ دڵم ئەوەندە تەنگ بوو نەبێتەوە. من کە لەوە پێش جاروبارە سەفەرم کردبوو و بەشی خۆم شارانم بینیبوو، ئەمجارەیان وەک بڵێی یەکەم جاربوو سەفەر بکەم وەها دڵم بچووک بووەوە و هەستم بە تەنیایی کرد نەبێتەوە. باشە ئەم کارە چی بوو من کردم! وەک دەیانگوت لە دەورانی ئامووزشی هەر مەرەخەسی نادەن و لانیکەم دەبوایە تا چەند مانگی تر نەهاتمایەوە، تازە ئەویش ئەگەر شتێک نەقەومایە! ناو دەمم وشک بوو و قوڕگم دەکزایەوە. بە خۆمم گوت "عەجەب کەرێکم،... عەجەب کارێکم کرد!" گوتم "جا با باوکیشم هەروا مڕ و مۆچ بووایە،... کەچی؟... خۆ نەیەتوانی دەرمکات، کوڕی بووم!" لام کردەوە و لە دوو دەرەجەدارەکەم رووانییەوە. هەر دووکیان بزەیەکیان هاتێ. کتوپڕ یەکیان گوتی "مگە مجبور بودی بری سربازی، دوو سال عمر خودتو میخوای واسە چی تلف کنی مرد حسابی؟" جوان لێیانم رووانی. لە من گەنجتر بوون. من کە ئەوەندەی تر سەرم سووڕمابوو هەروا لێم رووانین. راستی دەکرد من بۆ دەبێ بچم بۆ سەربازی. وەرە دەبێ تا دوو ساڵی تر لەوێ بم،... دوووو ساااااااڵ!! دووای ئەوە تازە نازانم چی تریش دەبێ. ئەوسا کتوپڕ زانیم ساڵێک یانی چی. هێشتا من سەعاتێک نەدەبوو لەناو ئوتوبووسەکەدا بووم و هێشتا نەگەیشتبوومە ناو پادگان کە ئەو سەعاتەم بەقەدەر یەک هەفتە لێدەهاتە بەرچاو. سەرم نایەوە بە پەنجەرەکەوە و لەدەرەوەم رووانییەوە. تەپ و تۆزی جادەکە جاری وابوو دەگەڕایەوە و لە ماشینەکە دەئاڵا و شووشەکانی لێڵ دەکرد. بەتایبەت لەسەر پێچەکان. شاخە رووتەکانی ئەو دیوی کەلیخان بەرزبەرز وەک هەمیشە جادەکەیان بەڕێدەکرد. بیرم کردەوە باشە ژیان چیە کە من دەبێ دوو ساڵی بەم شێوەیە بگوزەرێنم. بیری ئەم ساڵانەی دووایی ژیانم کەوتمەوە. شۆڕشی ساڵی پەنجاوحەوت، شەڕی کوردستان، شەڕی ئێران و ئێراق، ئاوارەیی و هەموو بۆمباران و تۆپباران و مەترسییەکان هاتنەوە بەرچاوم. لەگەڵ ئەوەی بیرەوەرییەکان یەکجار ناخۆش بوون، بەڵام سەیربوو سوکناییشیان دەدامێ! ئاخر من تاوانی خۆم نەبوو. خۆم وەک گەڵایەکی دەم با هاتەبەرچاو. گەڵایەکی هێشتا سەوز کە لە لق دابرابوو. ئاخ کە من چەند تەنیا و چەند بێ پەنا بووم! شۆفیرەکە نەوارەکەی گۆڕی. ئەمجارە دەنگی حەسەن زیرەک بوو ناو ئوتوبووسەکەی تەنی "دیسان شەو هات بۆ حالی من، بۆ دڵەکەی خەمباری من، عالەم سووتا هەی لە ناڵەی من، هەی نار هەی نار باوانم یار..." بیرم تەمەنی خۆم کردەوە، ٢٨ ساڵم بوو، کە لە سەربازی دەهاتمەوە دەبووم بە سی ساڵ،... ئای باوکەڕۆ سی ساڵ! تا کارێکم دەدۆزییەوە و ژنم دێنا خوا ئەیزانی ئەبوومە چەند ساڵ. تازە ئەویش ئەگەر باوکم بۆم بێنێ، ئەو چڕو چاوەی من دەمبینی شتی وای لێنەدەکەوتەوە.\nحەسەن زیرەک هەر وا دەیگوت و دەیگوت و منیش هەتا دەهات زیاتر بچووک و بچووکتر دەبوومەوە. ئاگام لێبوو دوو دەرەجەدارەکە باسی نەگبەتیی فەرماندەکەیان دەکرد.باسی ئەوەی کە داخۆ بڵێی کەی ئەم رۆژانە تێپەڕن.\nلەم کەین وبەینەدا بوو، مقۆمقۆ کەوتە ناو موسافیرەکانەوە. ئوتوبووسەکە سورعەتەکەی کەم کردەوە. مقۆمقۆکە بەرز و بەرزتر دەبووەوە. خەڵک سەریان دەکێشا. منیش بەرەبەرە جەو گرتمی و راست بوومەوە. لە پێشەوە ماشینێکی زۆر راوەستابوون. کتوپڕ یەک گوتی پێشمەرگەیە،... پێشمەرگەن! ئیتر دونیا شڵەقا.\nهەموومانیان بردە خوارەوە. لە قەراخ جادەکە لە شیوێکدا کۆیان کردینەوە و یەکیان کە کوڕێکی باڵاکورتی کڵاشینکۆف لە شان بوو قسەی بۆ کردین. ئاگام لێ بوو دوو دەرەجەدارەکەیان جیاکردبووەوەو لەولاترەوە چەند پێشمەرگەیەک دەیانپشکنین و قسەیان لەگەڵ دەکردن. ئەوەندەی پێ نەچوو پێشمەرگەکان لایان کردەوە و لە منیان رووانی. یەکیان هات و منی بردە لای دەرەجەدارەکان. گوتم بەڵێ راستە دەچم بۆ سەربازی. یەکیان گوتی عەیب ناکەی دەچی و سەربازی بۆ حکومەتێکی وا دەکەی؟ گوتی واباشتر نیە پێشمەرگەی میللەتی خۆت بیت و بەسەربەرزی ژیان بەسەربەری؟\nوڕبووم. سەروبنی رووداوەکانم بۆ یەک نەدەهاتەوە. کتوپڕ بڕیارم دابوو بچم بۆ سەربازی، لە دووای دە رۆژ بەڕێیان کردبووم، لەناو ئوتوبووسەکەدا هەستم بە پووچی کات و ژیان کردبوو و ئیستاکەیش بەتووش پیشمەرگەوە ببووم کە باسی عەیبەیان دەکرد. ئا 'عەیبە'،... راستی 'عەیبە'. ئیستا من دەمزانی کێم و چیم، من ئەو وشەیەم دۆزیبووەوە کە بە باشترین شیوە ژیانی منی وەسفدەکرد و کەچی من لێم ون ببوو. وەسفێک بۆ تەواوی ئەم ساڵانە. ئەها ئیستا دەزانم، باوکم پێی عەیب بوو کوڕێکی هەیە لەم تەمەنەی مندا و کەچی هێشتا ئەسپێ لە گیرفانیا سەوزەڵێ دەڵێ. من بۆم عەیب بوو بەو تەمەنەوە لەسەر سفرەکەی ئەو دادەنیشتم و رۆژ تا ئێوارە بە بێ هیچ بەرنامەیەک دەخولامەوە. بە دیپلۆمێکەوە کە لەم دەورەو زەمانەیدا فلسێکی نەدەهێنا. هاتەوە بیرم جارێکیان باوکم گوتبووی گەر بمزانیایە دونیا ئاوای لێدێ قەت پێم نەدەخوێند. من عەیب بوو خوێندبووم.\nترسێک بەناو حەشیمەتەکەدا بڵاوبووەوە. دەنگ هات ئەرتەش جووڵاوە و بەرەو ئێرە دێ. بەرەبەرە خەڵکەکەیان بەرەو ماشینەکانیان بەرێکردەوە و دوو دەرەجەدارەکەیشیان سوارکردەوە. لەو ناوەدا تەنیا من مابوومەوە کە نەیدەویست سواربێتەوە. من بڕیارمدابوو چیتر بە عەیبە نەژیم.\nکاغەزەکەم دڕاند و شوێنیان کەوتم. شەو لە سەر ریزەشاخەکانی پشت ئاوایی 'ساوان'ەوە چاوم لە گڵۆپەکانی شار کرد. ئەو شارەی ئیستاکە کتوپڕ یەکجار دوور بوو لە من. چاوم لە گەڕەکی خۆمان بوو. ئەو گەڕەکەی نامۆ نامۆ لە بناری ئاربەبادا راکشابوو.\nمن هێشتا بەجوانی نەمدەزانی خەریکی چیم، بەڵام یەک شتم دەزانی، ئەویش ئەوە بوو ئیتر خۆم بووم، خۆیەک وک خۆم. خۆیەک بە بێ عەیبە. جا ئیتر چی ئەبێ با ببێ،... دنیا بە گونم!\nبە کام لادا بڕوا؟ ئەم پرسیارە وروژاندی. ئەو کە تا ئێرە بە گوێرەی پلان و بەرنامەیەکی تا رادەیەک ورد رێگای بڕیبوو، کتوپڕ "رێکەوت" تەواوقەد لە بەردەمیدا وەک پەیکەرێکی رەش قوت بووەوە. لە لای خواروویەوە، بە دەستی راستدا پردێکی بچووک هەبوو، پردێک بۆ رێبواران. پردێکی کۆن و قەدیمی لە رەگەزی عوسمانیی کۆن. رەنگە لەو پردانەی کاتی خۆی سوپا بەسەریدا تێپەڕیبێ،... پەڕینەوەیەکی تر بەرەو شەڕێکی دیکە.


تۆشیۆ سائیکی؛ پێشەنگی ژانری ئیرۆ-گۆرۆ - ژنەفتن\nتۆشیۆ سائیکی؛ پێشەنگی ژانری ئیرۆ-گۆرۆ\nناساندن و بەرهەمەکانی\n19ی كانونی دووه‌م، 2021|شێوەکاری\nهونەرمەندی شێوەکار تۆشیۆ سائیکی Toshio Saeki (1945- 2019)، بە پێشەنگی ژانری (ئێڕۆ-گورۆ Ero Guro) دادەنرێت، کە ئێرۆ-گورۆ ڕێبازێکی هونەری و ئەدەبی ژاپۆنییە کە لە سەرەتاکانی سییەکانی سەدەی ڕابردووەوە سەری هەڵداوە.\nسائیکی لە ساڵی ١٩٤٥ لە شاری میازاکی لە ژاپۆن لە دایک بووە. هەر بە مێردمناڵی خۆی فێری نیگارکێشان کردووە و، پاش تەواوکردنی زانکۆ لە گرافیک و وێنەکێشانی ڕێکلامی کار دەکات و لە ساڵی ١٩٦٩ دەڕواتە تۆکیۆی پایتەخت و لەوێ ستایلی کارکردنی خۆی دەدۆزێتەوە و ساڵێک دوای ئەوە بە سوود وەرگرتن لە وێنەکێشان و میناتۆری کۆنی ژاپۆنی و چیرۆکە سەیروسەمەرە کۆنە پر لە کابووس و خێوەکانی ژاپۆن کار لە ستایلەکەیدا دەکات و کۆمەڵێ وێنە دەکێشێتەوە کە زوو سەرنجی خەڵک و بەردەنگ بۆ لای خۆی ڕادەکێشت. ئەو ژانرەی کە سائیکی کاری لەسەر دەکات، ژانری ئێڕۆ-گوڕۆ یان ئیرۆتیک- گرۆتێسکی کە هەندێ لە هونەرمەندانی ئەو بوارە لەژێر کاریگەری “ژۆرژ بەتای و مارکی دۆ ساد” بەرهەمەکانیان خوڵقاندووە و بەم ژانرە جیهان ڕاڤە دەکەن کە پێکهاتەکانیان ئاخێنراوە بە مردووەکان و گرۆتێسکەکانییەوە کە لە کۆتاییدا ئیماژێکی کۆمیدیی کابووساوی لێوە دێتە ئارا. ئەم ژانرە کە لە ناونیشانی وتارێکی دەزگای وەشانی کۆرنێلیوسدا ئاماژەی پێدراوە لەگەڵ ناساندنی یەکێ لە پێشەنگەکانی ئەوە ژانرە لە شێوەکاریدا، کە تۆشیۆ سائیکییە، لە کۆتایی وتارەکەدا بە پشت بەستن بە ڕای خودی هونەرمەندەکە ئاماژە دەدرێ بەوەی کە ئەم ژانرە دەگەڕێتەوە بۆ یۆنانی کۆن واتە هەمان (ئیرۆس Éros) و (تاناتۆسThanatos)ن.\nچیرۆکە وێنەی (سەندوقی سوور) یەکێک لە بەرهەمەکانی تۆشیۆ سائیکییە کە دەزگای وەشانی کۆرنێلیوس بۆ جارێکی تر لە مارسی ٢٠١٩ وەکو دووەم بەرهەمی خۆی بڵاوی کردەوە. لە پێشەکییەکەیدا کە ژان لوی گۆتێی نووسیویەتی، ئاماژە بە ژیاننامەی ئەو هونەرمەندە و بەرهەمەکانی دەکات. تۆشیۆ سائیکی لە ساڵی ١٩٦٩ لە گۆڤاری ئیرۆتیکی SM وێنە و بەرهەمەکانی بڵاو دەکاتەوە. دواتر لە ١٩٧٠ بۆ دۆزینەوەی ڕێچکەی ڕاستەقینەی خۆی، ڕوو لە تۆکیۆی پایتەخت دەکات و دوو بەرهەمی خۆی بە ناوی Saeki Toshio Sakuhin Shuu(1970) لە Agleman Publishing ئەوەیتریان بە ناونیشانی Saekitoshio Gashuu(1971) لە Gakugei Shorindrawing books بڵاو دەکاتەوە.\nلە ساڵی ١٩٧٠ دەزگای چاپەمەنی هاگا شوتن کە پێشنیار دەدات بە تۆشیۆ سائیکی بۆ بەرهەمهێنانی کتێبێک کە دواتر دەبێت بە ناوبانگترین بەرهەمی ئەو، واتە سەندوقی سوور کە لە ساڵی ١٩٧٢ دەکێشرێت. ئەم بەرهەمە ڕەنگدانەوەی هەندێ لە ڕووداوەکانی نێو ژیانی خودی هونەرمەندەکەن، کە ئەو کاتە تازە ژنێکی ناسیوە، کەسێک (کە کێشەی دەروونی هەبووە) دوای ژنەکە کەوتووە و، هەڕەشەی کوشتنی لە ژنەکە و سائیکی کردووە، ئەو هەڕەشە و دواکەوتنەی ئەو شێتە ڕۆژ بە ڕۆژ زیاتر دەیانشڵەژێنێ، بۆیە تۆشیۆ سائیکی لەگەڵ ژنەکەدا، خۆیان لە هۆتێلێک حەشار دەدەن کە شێڵتەری سۆزدارەکانە و لەوێ عاشقان پەناگەیەکی ئارام بۆ مانەوە و پاراستنی ئاسایشی ژیانیان دەستەبەر دەکەن. لە ماوەی دوو مانگی مانەوەیان لەو هۆتێلەدا، تا ئەو کاتەی کە شێتەکە دەیاندۆزێتەوە و پەلاماری ژنەکە دەدات کە بیکوژێ، بەڵام سەرکەوتوو نابێت و، لە کۆتاییدا خۆی دەکوژێ، تۆشیۆ سائیکیی هونەرمەند لەسەر مێزێکی بچووک، کتێبەکەی لە ژێر کاریگەری کەش و هەوای ژیانی پڕ لە دڵەڕاوکێیان دەکێشێتەوە کە لە لوتکەی دراماتیکی تەواو دەبێت. جێگەی پەنجەی ئەو چیرۆکە تایبەتەی ژیانی بە جۆرێک لە جۆرەکان لە وێنەکان نمایش کراون هەڵبەتە لە بەرگی پاڵەوانێک بە ناوی کەنجی. هەروەکوو لە مانشێتی کۆرنێلیوس ”تۆشیۆ سائیکی، پاڵەوان، رابەری ئێرۆ-گورۆ” دەردەکەوێت خودی سائیکی هەمان پاڵەوانی چیرۆکەکەیە واتە کەنجی.\nئەم بەرهەمە لە ساڵی ٢٠٠٧ بە شێوازی ئۆفسێت لە Publishing Waira بڵاو دەکرێتەوە. لە ساڵی ٢٠١٩ بە دەستکاری و ڕەنگی تایبەتی و ڕاستەقینەوە لەلایەن کۆرنێلیوس چاپ دەکرێتەوە ئەو بەرهەمەی بەردەنگ ڕاستەوخۆ دەباتە ناو فەزایەکی پڕ لە ترس، ئیرۆتیسم و کۆمیدیای ڕەش.\nبۆچی هەوادارانی تۆشیۆ سائیکی بە پەرۆشن بۆ کارەکانی؟\nجێگەی ئاماژەیە یەکەم نمایشی تابلۆکانی لە ساڵی ١٩٧٠ لە وێستگەی شەمەندەفەری سانت لازاری شاری پاریسدا بووە. سائیکی خاوەن بیست کتێبی چیرۆکە وێنەییە و زیاتر لە چل پیشانگای بۆ وێنە و تابلۆکانی لە وڵاتانی فەڕەنسا، ئەمریکا و بە تایبەتی لە تایوان کردووەتەوە. لە ساڵانی ١٩٨٠ تاکو ١٩٩٠ لە ئەمریکا هەوادارەکانی پەیتا پەیتا زۆرتر بوون، لە دوای کاری بۆ ڕۆمێن سلۆکۆمب بە بڵاوکردنەوەی ژاپۆنیڕۆحلە ١٩٩٠ لە وڵاتی فەڕەنسا، لە ژاپۆن بە شێوەیەکی فراون بووە خاوەنی بەردەنگ و هەواداری زۆر. خۆشەویستی خەڵکی بۆ بەرهەمەکانی بە ڕادەیەک ڕوو لە هەڵکشان بوو و زوو بووە هونەرمەندێکی خۆشەویستی ژاپۆنییەکان و چووە ڕیزی سویهیرۆ مارۆ و هیدشی هینۆ.\nفێدێریک هۆژلۆ لە ساڵی ٢٠١٦ لە بەرنامەی تڕاکی کەناڵی Arte چاوپێکەوتنێکی تایبەتی لەگەڵ تۆشیۆ سائیکی ساز داوە کە لە وەڵامی پرسیارەکاندا ددان بە هەندێ شتی جێی سەرنجدا دەنێت. هونەرمەندەکە ئاماژە بە کڕیارەکانی وێنەکانی لە سەرەتای کارکردنیدا دەدات و دەڵێ زۆربەیان کوڕی گەنج بوون و بۆ دەستپەڕکردن داوایان لێ کردووە، کە ئەو وێنانەیان بۆ بکێشت. ئاماژە بەوەش دەدات کە ڕێسا و یاساکانی ژاپۆن ڕێگر بوون لەوەی کە وێنەی کۆئەندامی زاوزێ بکێشێت، چوونکە بە گوێرەی رێسا و یاساکانی ژاپۆن نابێت بۆ هیچ مەبەستێک تەنانەت هونەریش، کۆئەندامە سێکسییەکانی زاوزێ بە ڕوونی وێنە بکێشرێنەوە. سائێکی ددان بەوەش دادەنێت کە سەرەتاکانی کارکردنی بە تایبەت لە سەردەمی کێشانی وێنانەکانی ناو سەندوقی سوور هیچ ئەزمونێکی سێکسی نەبووە بۆیە بۆ کێسانی وێنەی ئیرۆتیکی و وێنە داواکراوەکان، پەنای بردۆتە بەر خەیاڵاتی خۆی بە تایبەتی ئاوێتەکردنی ئەفسانە و چیرۆکەکانی کۆنەکانی شونگای شێوەکاری ئیرۆتیکی سەدەی شانزدەهەم، هەروەها یۆگای گای سەدەی نۆزدەم (ئیماژی شەبح و خێوەکانی ناو چیرۆکە کۆن و فۆلکلۆرییە ژاپۆنییەکان) یارمەتیدەری بوون لە کێشانی وێنەکان و گەشەدان بەم ژانرە.\nتۆشیۆ سائیکی جەخت لەسەر ئەوە دەکاتەوە کە ئەو باوەڕی بەوەیە هونەرمەنی ڕاستەقینە دەبێ دەستکاری زەوق و سەلیقەی بەردەنگ و بینەر بکات و بە گژیاندا بچێتەوە. بۆیە پێی وایە پێویست ناکات باسکردنی بەشی خوارەی خۆمان بشارینەوە، چونکە ئەوێ کەسایەتی ئێمەیە و بێمانایە ئەگەر بیشارینەوە. هەروەها باسی ئەو مقۆمقۆیانەش دەکات لە کاتی نمایشکردنی بەرهەمەکانی گوێبستیان بووە. ئینجا ئاماژە بەوەش دەکات کە لە سەرەتاکانی کارکردنی بەردەنگەکانی هەمووی پیاو بوون و بەڵام ئێستا نیوەی بەردەنگەکانی ژنن.\nهەر ئەوەندە بەسە کە چەند پەڕەیەکی ئەو کتێبە هەڵبدرێتەوە، تێدەگەین کە بۆچی هەواداری سەرسەختی بە دەستهێناوە. هەرچەندە نیگارەکانی واقیعی نین بەڵام بە دوور نین لە ئەگەری بەدیهاتنیان. وەکو ئەوەی لە کاتی کابووسێک دەبینرێت. لە وێنەکانیدا ئاوێتەیەک لە کەسە دێرینە ژاپۆنییەکان و بوونەوەرە خەیاڵییەکان کە پیشاندەری دڵەراوکێی و توڕەیی و نێوچەوان گرژی کەسەکان، وێنەکێشراون. حاڵەتەکانی کە کێشراون بڕی جار بێشەرمانەن، بەڵام هەمیشە سەرسووڕهێنەرن بە جۆرێک وا دەردەکەوێت کە پاڵەوانەکە عاجاباتییەکە و بەو جۆرە سێکس و وروژوانی خۆی دەربریوە و لای بینەر گرژبوونێک دروست دەکات.\nهەموو ڕەنگێک، ماتریاڵ و شمەکێک، تەنانەت خانوو و شوێنێک، ئاژەڵ و گیانلەبەرێک (کە ڕۆڵێکی هوشمەندانە و هەندێکیان پیسیان دراوەتێ) ئیماژ و ڕەمز زمانێکی تایبەتە بەو هونەرە و ژانرە و بە تایبەت تر هونەرمەندەکە. جگە لە دیوە سادیزمە چێژگەراییەکەی کە لە زۆرینەی بەرهەمەکانی سائیکی دەبینرێ و زۆرتریش خۆشیبەخشە (مەبەست لە سیمای کارئەکتەرەکانی وێنەکان خۆشیبەخشییەکە دەبینرێ)؛ دەبێ ئەوەشمان بیر نەچێ کە مەیلی سێکسی توندوتیژانە بەشێکی گرنگە لە کولتووری ژاپۆنی، بۆیە دەکرێ هەم وەک کاریگەری ئەو کولتوورە لەسەر ئەم هونەرمەندە و ژانرە هونەرییەکە خوێندنەوەی بۆ بکرێ، هەم دەکرێتیش بۆ هەندێ بەرهەمی وەک بە گژاچوونەوەی ئەو کولتوورە راڤە بکرێن. ئینجا جگە لە خێۆ و دێۆ و بوونەوەرە سەیر و سەرمەرەکانی تر، کارئەکتەرەکانی کە لە هەندێکیاندا دوو بەرەن بەرەی خێر کە زۆرتر ساموراییەکانی کردوەتەوە ڕەمز و بەرەی شەڕ کە ئانی و تەنگۆکانن(دوو جۆر ئیبلیسی ناسراوی ژاپۆنین).\nتێبینی: جگە لەوەی کە نابێت کەسانی خوار ١٨ ساڵ سەیری بەرهەمەکان بکەن، ڕەنگیشە ناوەڕۆکی ئەم بەرهەمانە بۆ تۆ ناخۆش بێت.\nئیرۆ گورۆ، ئیرۆتیک، ژاپۆنی، ژۆرژ باتای، سائیکی، شێوەکاری، مارکیز دۆ ساد\n← پاش ٢٥٠ ساڵ: فەلسەفەی ئازادی لە موزیکی بێتهۆڤندا\nئامۆژگارییەکی دۆستانە بۆ زۆرینەی لاوان →


فەرموودە: بەندە ئەگەر نەخۆش بکەوێت یان سەفەر بکات؛ ئەوا پاداشتی ئەو کارە چاکانەی بۆ دەنووسرێت کە ئەنجامی داوە لە کاتێکدا کە نیشتەجێ ولەش ساغ بووە - فرەفەرهەنگی فەرموودە وەرگێڕاوەکانی پێغەمبەر -صلى الله عليه وسلم-\nفەرموودە: بەندە ئەگەر نەخۆش بکەوێت یان سەفەر بکات؛ ئەوا پاداشتی ئەو کارە چاکانەی بۆ دەنووسرێت کە ئەنجامی داوە لە کاتێکدا کە نیشتەجێ ولەش ساغ بووە\nپۆلێنکردن: بانگخوازی وچاودێری کردن (فەرمان بە چاکە ونەهی لە خراپە -الحِسبة-) . بانگەوازی کردن بۆ لای خوای گەورە . فەزڵی ئیسلام وجوانییەکانی .\nلە ئەبی موسای ئەشعەرییەوە -ڕەزای خوای لێبێت- کە پێغەمبەر -صلى اللە علیە وسلم- دەفەرموێت: «بەندە ئەگەر نەخۆش بکەوێت یان سەفەر بکات؛ ئەوا پاداشتی ئەو کارە چاکانەی بۆ دەنووسرێت کە ئەنجامی داوە لە کاتێکدا کە نیشتەجێ ولەش ساغ بووە».\nئەگەر خووی مرۆڤ بەو شێوەیە بوو کە کردەوەیەکی چاک ئەنجامبدات لە کاتی لەش ساغ بوون وسەرقاڵ نەبوونی (کاتی دەستبەتاڵ بوونی)، پاشان ئەگەر نەخۆش کەوت ونەیتوانی ئەو کردەوەیە ئەنجامبدات ئەوا پاداشتی ئەو کردەوەیەی بۆ دەنووسرێت بە تەواوەتی وەکو ئەوە وابێت لەشی ساغە وئەنجامی داوە، بەهەمان شێوە ئەگەر ڕێگر لە ئەنجامدانی ئەو کردەوە چاکە سەفەرکردن یان هەر بیانوویەکی تر بێت وەکو حەیز (سووڕی مانگانە).\nوه‌رگێڕانی ماناكان: ئینگلیزی فەڕەنسی ئیسپانی تورکی ئۆردی ئەندەنوسی بۆسنی ڕووسی بەنگالی چینی فارسی تاگالۆگ هیندی پورتوغالی میلیالیم تلغۆ سه‌واحیلی\n1: فراوانی ڕەحمەت ومیهرەبانی خوای گەورە، ودلۆڤانی ئەو زاتە بەرامبەر بە بەندەکانی.\n2: ئەوەی نەتوانێت ئەو کردەوە چاکانە ئەنجام بدات کە ڕاهاتووە لە سەر ئەنجامدانی بەهۆی بیانوویەکی شەرعیەوە وەکو سەفەرکردن ونەخۆشی لە گەڵ بوونی نیەتی یەکلاکەرەوە لە سەر ئەنجامدانی ئەو کارە چاکانە لە کاتی بوونی توانادا، ئەوا پاداشتی ئەنجامدانی ئەو کردەوانەی بۆ دەنووسرێت وەکو ئەوە وابێت کە نیشتەجێیە ولەش ساغە.\nبانگخوازی وچاودێری کردن (فەرمان بە چاکە ونەهی لە خراپە -الحِسبة-) . بانگەوازی کردن بۆ لای خوای گەورە . فەزڵی ئیسلام وجوانییەکانی .\nعربي English Français Español Türkçe اردو Indonesia Bosanski Русский বাংলা ভাষা 中文 فارسی Tagalog हिन्दी Português മലയാളം తెలుగు Kiswahili\n+شیکردنەوە +ئینگلیزی +فەڕەنسی +ئیسپانی +تورکی +ئۆردی +ئەندەنوسی +بۆسنی +ڕووسی +بەنگالی +چینی +فارسی +تاگالۆگ +هیندی +پورتوغالی +میلیالیم +تلغۆ +سه‌واحیلی


📅 15-11-1935 رێکەوت و رووداو (کڕۆنۆلۆژیا)\n📅 کاتی تۆمارکردن Apr 29 2018 10:34AM\n👁 ئەم بابەتە 2,613 جار بینراوە\n... [ زۆرتر... 👁] ✖ ✖ ✖ 0 1 ✖ 56% ✍ هـ.ب. 29-4-2018 10:34:59\n📖 رەسوڵە خڕەی باخەوان؛ نەخوێندەوارێکی رووناکبیر! کورتەباس\n📅 کاتی تۆمارکردن Nov 1 2016 5:56PM\n👁 ئەم بابەتە 16,264 جار بینراوە\nهاوڕێ باخەوان رۆژنامەی میدیا ژمارە 178 15-01- [ زۆرتر... 👁] ✖ ✖ 1 3 ✔ 99% ✍ هـ.ب. 1-11-2016 17:56:52\n📷 سینەمای دڵشاد لە سلێمانی وێنە و پێناس\n📅 کاتی تۆمارکردن Mar 31 2013 3:34PM\nسینەما دڵشاد لەساڵی (1965) لە شەقامی کاوەی شاری سل [ زۆرتر... 👁] ✖ ✖ 4 0 ✔ 80% ✍ هـ.ب. 31-3-2013 15:34:52\n📖 سینەمای دڵشاد، یادێک لەجاران کورتەباس\n📅 کاتی تۆمارکردن May 23 2013 10:25PM\n👁 ئەم بابەتە 12,009 جار بینراوە\nهاوڕێ باخەوان [ زۆرتر... 👁] ✖ ✖ ✖ 2 0 ✔ 86% ✍ هـ.ب. 23-5-2013 22:25:19\n👫 محەمەد رەسوڵ مەحمود - حەمەی رەسوڵی دارتاش کەسایەتییەکان\n📅 کاتی تۆمارکردن May 18 2020 1:47PM\nحەمەی رەسوڵی دارتاش، ساڵی 1931 لە سلێمانی لەدایکبو [ زۆرتر... 👁] ✖ ✖ 1 4 ✔ 99% ✍ هـ.ب. 18-5-2020 13:47:58\n📷 نۆژەنکردنەوەی بنکەی پۆلیسی خەلەکان لەلایەن وەستا (قادر رەسوڵ)ەوە وێنە و پێناس\n📅 کاتی تۆمارکردن Sep 5 2017 10:15AM\nخەلەکان - ساڵانی شەستەکانی سەدەی بیست. [ زۆرتر... 👁] ✖ ✖ 0 1 ✔ 70% ✍ هـ.ب. 5-9-2017 10:15:40\n👁 ئەم بابەتە 4,702,793 جار بینراوە\n👫 هیوا قادر رەسوڵ کەسایەتییەکان\n📅 کاتی تۆمارکردن Dec 22 2014 7:39PM\nساڵی 1982 لە خۆپیشاندانەکانی زانکۆی سەڵاحەدین لە ه [ زۆرتر... 👁] ✖ ✖ 0 0 ✔ 90% ✍ هـ.ب. 22-12-2014 19:39:06


هەواڵ – پەڕە 30 – basknet.org\nئەندامی خانەی راپەراندنی بزووتنەوەی گۆڕان، شۆڕش حاجی رایگەیاند” لە هەڵبژاردنی ٣٠ ی ئەیلول زیاتر لە ٢٠٠ هەزار دەنگ زیادکراوە بۆ یەکێتی و پارتی”. شۆڕش حاجی ئەندامی خانەی راپەڕاندنی گۆران بە دەنگی ئەمەریکای راگەیاندووە” کەشوهەوای هەڵبژاردن لەبارنەبوە و ئەنجامەکانی هەڵبژاردن پێشبینی كراوبو له‌به‌ر ئه‌و بارودۆخه‌ی له‌كوردستان هه‌یه و ئەو تۆماری دەنگدەرانەی …\nدۆلار رووی لە ھەڵكشانە\nبه رامبه ر دراوه كانيتر له بازاره كانى جيهان نرخى دولار روى له هه لكشانه نرخه كانى ئه مروش له بازاره كانى هه ريم به م جوره بوون: ١٠٠ دۆلار بە ١٢١ ھەزار دینارە. ١٠٠ یۆرۆ بە ١٣٨ هەزار دینارە. ١٠٠ پاوەن بە ١٥٦ ھەزار دینارە. ١٠٠ ھەزار تمەن بە …\nلە پارێزگای باتمان چوار سەربازی توركیا كوژران\nبەپێی هەواڵێكی تەلەفزیۆنی هابەر، لەئەنجامی تەقینەوەی بۆمبێكی چێندراو لەسەر رێگەی هێزی سەربازی توركیا لە پارێزگای باتمان، چوار سەرباز كوژران و پێنج سەربازی دیكەش بریندار بوونە. بەپێی قسەی پارێزگاری باتمان بێت، ئەو بۆمبە لە كاتی تێپەڕینی ئۆتۆمبێلی سەربازی كوبرای سوپای توركیا لە نزیك گوندی ئۆمۆتۆلووی سەر بە ناوچەی حەسەن كەیفی پارێزگای …\nپەڕە 30 of 169« سەرەتا...1020«2829303132\t»\t405060...کۆتا »


دانیشتوانی دیمەشق لە شوێنی تەقینەوەکەی چوارشەممە (9 ئایار) وەستاون لە گۆڕەپانی مەیسات لە دیمەشق، کە چوار کەسی کوشت و زیاتر لە 20 کەسی دیکەی بریندار کرد. [وێنەكه لە تۆڕە کۆمەڵایەتیەکان بڵاوبۆتەوە]\nچوار کەس کوژران و زیاتر لە 20 کەس برینداربوون چوارشەممە (9 ئایار) لە دوو تەقینەوەدا لە دیمەشقی پایتەختی سوریا کە لە گۆڕەپانێکی گشتیدا تەقینەوە و مەدەنی زۆری لێبوو.\nهێرشەکە لەکاتێکدا بوو کە شەڕێكی سەخت بەڕێوەدەچوو لەنێوان رژێمی سوریا و میلیشیا هاوپەیمانەکانیدا لەلایەك و لەلایەکی دیکەوە "دەوڵەتی ئیسلامی" (داعش) لە ده‌وروبه‌ری کەمپی یەرموکی ئاوارە فەلەستینیەکان لە باشوری شارەکە.\nفەرمانبەرێكی حکومەت، هەیسەم حەداد، تەمەن 40 ساڵ، لە ئۆفیسەکەیەوە لە شوێنی کارەکەی لە وەزارەتی ئەوقاف لەنزیك شوێنی تەقینەوەکەوە، بە دیارونای وت پشێوی دیمەشقی داپۆشیەوە لە دوای رووداوەکە.\nوتی ژمارەیەکی زۆر سەرباز و پۆلیس و هێزە ئەمنیەکان بە جلی مەدەنییەوە نێردراون بۆ شوێنەکە لەدوای تەقینەوەکە، کە کاتژمێر 11:25 ی بەیانی چوارشەممە لە لە گۆڕەپانی مەیسات لە گەڕەکی مەرجەی دیمەشق روویدا.\nهێزەکانی سوریا پاشماوەی ئۆتۆمبیلێك هەڵدەدەنەوە کە چوارشەممە (9 ئایار) تەقیەوە لە گۆڕەپانی مەیسات لە دیمەشق. [وێنەكه لە تۆڕە کۆمەڵایەتیەکان بڵاوبۆتەوە]\nتەقینەوەکە لەبەردەم 'ویمپی کافێ'دا لەنزیك وەزارەتی ئەوقاف روویدا.\nئامارە سەرەتاییەکان دەڵێن چوار کەس کوژراون و زیاتر لە 20 کەسیش برینداربوون، هەندێکیان بەسەختی.\nتەقینەوەی دووەم لە هەمان شوێن\nتەقینەوەی دووەم، کە پشتڕاستکراوەتەوە بە موشەکێك ئەنجامدراوە، تاوەری بازرگانیی دیمەشقی کردە ئامانج لەهەمان شوێن کە تەنیا زیانی مادیی لێکەوتەوە.\nحەداد وتی راپۆرتی دژبەیەك هەبوون سەبارەت بە هۆکاری تەقینەوەکە کە راپۆرتە فەرمیەکان لەسەرەتادا وتیان دوو موشەك لەناوچەکە کەوتوونەته خوارەوە و راپۆرتەکانی دواتریش ئەوەیان دەرخست کە ئۆتۆمبێلێکی مینڕێژکراو یان بۆمبێکی دەستکرد تەقیوەتەوە.\nئۆتۆمبێلێك تێکشکا و پاشماوەکانی بە شوێنی تەقینەوەکەدا پەرش و بڵاوبوونەوە.\nوتیشی پاسێکی قەبارە مامناوەندیی قوتابخانه‌ش بەهۆی ئاگرەوە زیانی بەرکەوت و به‌گوێره‌ی زانیاریەکان شۆفێرەکەی کوژراوە.\nهەروەها وتی بەگوێرەی سەرچاوە نێوخۆییەکان "تەقینەوەکە کاتێك رویداوە کە خوێندکاران دەزگایەکی فێرکارییان بەجێده‌هێشت لە ناوچەکە و بووەهۆی کوژرانی مامۆستایەکی بیرکاری و برینداربوونی ژمارەیەك خوێندکار."\nوتیشی: "پاشماوەکانی موشەکەکە هاوشێوەی موشەکی دەستکردی نێوخۆیین." ئاماژەشی دا بەوەی پێدەچێت لە حەجەر ئەسوەدی نزیك کەمپی یەرموکەوە ئاراستەکرابێت کە داعش لەوێدا شەڕی رژێمی سوریا و هاوپەیمانانی دەکات.\nهەروەها وتی دوو موشەك تاڕاده‌یه‌ك لەهەمانکاتدا کەوتنەخوارەوە لە گەڕەکی زوهرە جەدیدەی دیمەشق بەبێ لێکەوتنەوەی زیانی گیانی.\nبەرپرسی روانگەی سوری بۆ مافه‌كانی مرۆڤ، رامی عەبدولڕەحمان، بە ئاژانسی فرانس پرێسی وت داعش "بەشێوەی پچڕپچڕ موشەك بەسەر پایتەختدا دەهاوێژێت" لە 19 نیسانەوە کاتێك هێزەکانی سەربە رژێم شەڕیان دژی گروپەکە چڕکردەوە."\nرژێم چاوی بڕیوەتەوە یەرموك و ناوچەکانی دەوروبەری دوای گرتنەوەی غوتەی رۆژهەڵاتی قەڵای پێشوی ئۆپۆزسیۆن لە رۆژهەڵاتی پایتەخت مانگی رابردوو.\nهێرشی ئاسمانی لەشەودا لەنزیك دیمەشق\nهاوکات هێرشێكی ئاسمانی ئیسرائیل بۆ چەند ناوچەیەکی سوریا لەشەودا لانیکەم 23 سەربازی سوری و شەڕکەری هاوپەیمانه‌كانی رژێمی کوشت، ئاژانسی فرانس پرێس پێنجشەممە رایگەیاند.\nسوپای ئیسرائیل رایگه‌یاند كه چەندین بنکەی سەربازی ئێرانییان لە سوریا کردۆتە ئامانج لە هێرشێكی تۆڵه‌سه‌ندنه‌وه‌دا دوایئەوەی نزیکەی 20 موشەك ئاراستەی هێزەکانی کران لە دەوروبەری نیوەشەودا لە بەرزاییە داگیرکراوەکانی جۆلان لە سوریاوە.\nئیسرائیل هێزی نوخبه‌ی قودسی ئێرانی بە هاویشتنی موشەکەکان تۆمەتبارکرد.\nنزیکەی 28 فڕۆکەی جەنگیی ئیسرائیل بەشدارییانكرد لە هێرشەکاندا کە 70 موشەکیان تەقاند.\nروانگەی سوری بۆ مافه‌كانی مرۆڤ رایگەیاند كه ناوچەکانی نزیك دیمەشق و ناوەڕاست و باشوری رۆژهەڵاتی وڵاتەكه لەو ناوچانە بوون کە کرانە ئامانج.\nئۆتۆمبێلێکی بۆمبڕێژکراو 5 کەس دەکوژێت لە شارۆچکەیەکی سنوریی سوریا


داوایه‌کی یاسایی له‌سه‌ر باسم یوسف ڕه‌ت ده‌کرێته‌وه\nدادگایه‌ک له قاهیره داوایه‌کی یاسایی ڕه‌تکرده‌وه که له‌لایه‌ن پارێزه‌رێکی ئیخوانولموسلمینه‌کانی میسره‌وه تۆمارکرابوو وه تیایدا داوای ڕاگرتنی به‌رنامه‌یه‌کی ناوداری ساتیره‌یی ته‌له‌فزیۆنی کردبوو به‌هۆی وه‌ک ده‌ڵێت سوکایه‌تی به سه‌رۆکی میسر کردووه و هه‌روه‌هاش به‌دکاریی سێکسی له‌و به‌رنامه‌یدا ئاماژه‌ی پێکراوه.\nدادوه‌ر حه‌سونه ته‌وفیق ده‌ڵێت بۆیه ئه‌و داوا یاساییه‌ی له‌سه‌ر به‌رنامه‌ی ئه‌لبه‌رنامج ی باسم یوسف تۆمار کرابوو ڕه‌تکرایه‌وه چونکه دادپارێز بڕوای به دۆسێکه نه‌بووه و گوتوشیه‌تی به‌ڵگه‌ی گونجاویش له ئارادا نه‌بوون بۆ دادگاییکردنی.\nباسم یوسف که به جان ستیوارت ی وڵاتی میسر ناسراوه زۆرجار له به‌رنامه ساتیره‌ییه‌که‌یدا باسی له موحه‌مه‌د مورسی سه‌رۆکی میسر کردووه.\nعه‌بدولمونعم مه‌قسود ، سه‌رۆکی پارێزه‌رانی ڕێکخراوی ئیخوانولموسلیمینه‌کانی میسر به ئاژانسی ده‌نگ و باسی ئه‌سیۆشێتد پرێسی گوتووه ئه‌و بڕیاره له‌جێی خۆیدا نه‌بووه بۆ ڕه‌تکردنه‌وه‌ی داوا یاساییه‌که.\nتا ئێستا چه‌ندان جار داوای یاسایی له‌لایه‌ن پارێزه‌ره‌کانی ئیخوانه‌کانه‌وه دژی باسم یوسف و که‌سایه‌تیه ناسراوه‌کانی تری میسر تۆمارکراون به‌هۆی ئه‌و بڕوا سیاسی و ئاینیانه‌ی هه‌یانبووه.\nڕێکخراوه‌کانی ئۆپزسیۆن و چالاکوانانیش ده‌ڵێن ئه‌و جۆره داوا یاساییانه‌ی تۆمار ده‌کرێن له دادگاکان یانیش له ئۆفیسه‌کانی دادپارێزاندا به‌شێکن له هه‌ڵمه‌تێکی به‌رفراونتر بۆ سه‌رکوتکردنی ئازادیه‌کانی ڕاگه‌یاندن و ڕاده‌ربڕین.


بۆشایی - ویکیپیدیا، ئینسایکڵۆپیدیای ئازاد\nپەڕەی سەرەکی بکەرەوە\n(ڕەوانەکراوە لە واڵاییەوە)\nئەم وتارە لەبارەی چوارچێوەی گشتیی ئاراستە و دوورییەوە نووسراوە. بۆ بۆشاییی ئەوپەڕی کەشی زەوی، بۆشاییی دەرەکی ببینە. بۆ گشت بەکارچوونەکانی تر، بۆشایی (ڕوونکردنەوە) ببینە.\nبۆشایی یان واڵایی ئەو بەرفرەیییە بێسنوور و سێ ڕەھەندییەیە کە شتەکان و پێشھاتەکان تێیدا ڕوو دەدەن و ئاراستە و شوێنیان بەگوێرەیییە.\nسیستمی پۆتانەکانی کارتێزییەنی سێ ڕەھەندی\nبۆشایی لە فیزیک زۆربەی جارەکان لە سێ ڕەھەند (پانی، درێژی، و بەرزی) دەھێنرێتە پێش چاو، ھەرچەند کە فیزیکزانەکانی ئەم سەردەمە زیاتر بۆشایی لەگەڵ کات، بە بەشێک لە پەیوەستاری بێسنووری چوار ڕەھەندیی ناسراو بە کاتجێ دەزانن.\nلە بیرکاری، بیرکارەکان بۆشاییگەلێک بە جۆراوجۆر ژمارەی ڕەھەند و پێکھاتەی بنچینەیییەوە دەپشکنن.\nدەوترێت کە چەمکی بۆشایی گرنگی و بایەخی بنەڕەتیی ھەیە بۆ تێگەیشتنێک لە گەردوونی فیزیکی. ئەمە لەگەڵ ئەوەدایە کە نایەکدەنگیی نێوان فەیلەسووفەکان لەسەر ئەوەی کە ئاخۆ بۆشایی خۆی بوونێکە، یان پێوەندییەکە لە نێوان بوونەکاندا، یان بەشێکە لە چوارچێوەیەکی تێگەیشتەیی، ھەر بەردەوامە.\nزۆرێک لە پرسە فەلسەفییەکان لە سەدەی حەڤدەھەم و لە سەرەتای گەشەی میکانیکی کلاسیکی‌دا سەریان ھەڵدا. لە ڕوانگەی ئیساک نیوتن‌ەوە، بۆشایی ڕەھا بوو - بە واتای ئەوە کە ئازاد و سەربەخۆ لە بوونی ماددە تێیدا، ھەردەم ھەبووە. دیکەی فەیلەسووفە سروشتییەکان، وەکوو گۆتفرید لایبنیتز، وا بیریان دەکردەوە کە بۆشایی کۆمەڵێک پێوەندییی لە نێوان شتەکان بێت کە ئاراستە و دوورییان لە یەکتر داویە بەدەستەوە. لە سەدەی ١٨ھەمدا، ئیمانوێل کانت بۆشایی و کاتی وەکوو توخمەکانی چوارچێوەیەکی ڕێکخراو وەسف کرد کە مرۆڤەکان بۆ شێوەدان بە ئەزموونەکانیان کەڵکی لێ وەردەگرن.\nلە سەدەکانی نۆزدەھەم و بیستەمدا، بیرکاران دەستیان کرد بە تاوتوێکردنی ئەندازەزانیی نائوقلیدوسی کە تێیدا بۆشایی بۆی ھەیە چەماوە بێت، نەک تەخت.\n١ بۆشایی لە فەلسەفەدا\n١.١ نیوتن و لایبنیتز\n١.٣ گاوس و پوانکارە\nبۆشایی لە فەلسەفەدادەستکاری\nنیوتن و لایبنیتزدەستکاری\nلە سەدەی حەڤدەھەمدا فەلسەفەی بۆشایی و کات وەکوو مژارێکی ناوەندی لە مەعریفەتناسی و مێتافیزیک‌دا خۆی نواند. لە ناودڵیدا، گۆتفرید لایبنیتس، فەیلەسووف و بیرکاری ئاڵمانی، و ئیساک نیوتن، فیزیکزان و بیرکاری ئینگلیزی، دوو بیردۆزی دژبەیەکیان سەبارەتی گەوھەری بۆشایی شرۆڤە کرد. لایبنیتس بۆشاییی بە بوونەوەرێک کە سەربەخۆیانە لە سەرووی ماددەوە بوونی ھەیە نەدەزانی؛ بە لای ئەوەوە، بۆشایی، زیاتر لە کۆمەڵێک پێوەندیی نێوان تەنەکانی ناو جیھاندا ھیچی تر نەبوو. ئەو دەیگوت: «بۆشایی ئەوەیە کە لە دانانی جێگاکان لە پاڵ یەکتردا بەرھەم دێت». بۆ لایبنیتز، بۆشایی دەرھەستکارییەکی ئارمانی بوو لە پێوەندییەکانی نێوان بوونەوەرە تاکەکان یان شوێنەکانیان (کە بۆیان ھەیە بیانبێت) و بەو بۆنەوە نەیدەتوانی بێناوبڕ بێت و پێویست بوو ناوبەناو و پچڕ پچڕ بێت. لەم ڕوانگەیەوە، بۆشایی وەکوو پێوەندیی نێوان ئەندامانی بنەماڵە وایە. ئەگەرچی ئەندامان لەگەڵ یەکتردا پێوەندییان ھەیە، بەڵام پێوەندییەکان سەربەخۆ و بەبێ ئەندامان بوونیان نییە.\nنیوتن بە چەشنێک بۆشاییی لێکدەدایەوە کە لە پێوەندییەکانی نێوان شتە ماددییەکان زیاتر بێت و ھەڵوێستی خۆی لەسەر ڕوانین و تاقیکاری‌یەوە ڕۆدەنا. بۆ کەسێکی پێوەندیخواز ناکرێت ھیچ جیاوازییەکی ڕاستەقینە ھەبێت لە نێوان جووڵەی سرەوت (خاو)، کە تێیدا شتەکە بە خێرایییەکی نەگۆڕەوە ڕێگە دەبڕێت، و جووڵەی نەسرەوت، کە تێیدا خێرایی لەگەڵ کاتدا دەگۆڕێت.\nگاوس و پوانکارەدەستکاری\nوەرگیراو لە «https://ckb.wikipedia.org/w/index.php?title=بۆشایی&oldid=790598»\nدواجار لە ١٩:٣٠ی ٢٩ی ئایاری ٢٠٢١ دەستکاری کراوە\nئەم پەڕەیە دواجار لە ١٩:٣٠ی ٢٩ی ئایاری ٢٠٢١ نوێ کراوەتەوە.\nناوەرۆک لەبەردەستە لەژێر CC BY-SA 3.0دا، مەگەر پێچەوانەی وترابێ.


بایدن: دەبێت جیهان خۆی بۆ بەرەنگاربوونەوەی پەتایەکی نوێ ئامادە بکات\nوەزارەتی تەندروستی عێراق ئاماری نوێی کۆرۆنای ڕاگەیاند\nوەزارەتی تەندروستی و کاروباری کۆمەڵایەتی سێ نەخۆشخانە دادەمەزرێنن\nخێزانی کوردی لە قەیراندایە. نیشانەکانی ئەم قەیرانە بە بەرچاوی هەموانەوەیە. رێژەی جودابونەوە، کە لە باڵتریندایە، ڕەنگە نیشانەیەکی زەق بێت. رێژەی شونەکردن، یان خێزانی دڵتەنگ، توندتیژی زۆر پێوەری تر . دەکرێت بۆ ئەوەی دیدێک بۆ تێگەیشتن لە ئەم قەیرانە دابڕێژین بیر لە ئەو گۆڕانکارییانە بکەینەوە کە گۆڕانی ژیار بە سەر جۆری پەیوەندی ئەندامەکانی ناو خێزاندا هێناویەتی.\nخێزانی تەقلیدی، ئەو خێزانەیە کە دەسەڵات تیایدا پلەبەندیانە، یان هایرارکیانە بونیادنراوە. باوک، کرۆکی خێزانە و خاوەن باڵاترین دەسەڵاتە، ژن و مناڵەکانە بە پلەی جیاوازدێن لە پاش ئەو. داڕێژەری ئەم بونیادی دەسەڵاتە ئابوری و کەلتوری و ئاینی و ئاگاییە بوو. دەکرێت بڵێین کە ئافرەت بە گشتی بونەوەرێکی ناسیاسی بوو، لە پانتاییەکی تایبەتدا (ماڵدا) قەتیس کرابوو. ناسیاسی بە مانای ئەوەی بۆی نەبوو لە پانتایی گشتیدا ئامادەیی و چالاکی هەبێت. دیارە هەندێک شاز هەیە لە ئەم بنەمایە، بۆ نمونە خێزانی بنەماڵە دەسەڵاتدارەکانی پێگەی سیاسیان هەبوو، یان ئافرەت وەک بەشێک لە خێزان، لە مەزرا و کێڵگەی خێزاندا کاری کردوە، ئەم شازانە نابنە بنەمای ئەوەی کە بنەما گشتییەکە هەڵبوەشێننەوە. زۆربەی جار ئیشکردنی ئافرەت ئیشکردنێکی بێ داهات بوە. ئەوەی ئیش گرنگ دەکات، ئیش خۆی نیە، بەڵکو بونیەتی وەک سەرچاوەیەکی داهات، چونکە داهات، توانا و ئازادی دەبەخشێت.\nلە ڕوانگەی داهاتەوە، دەبینین خێزانە هەژارەکان و خێزانە دەوڵەمەندبوەکان هەردوو قەیرانیان هەیە، هەژارەکان بەهۆی نەبون یان کەمی داهاتەوە، دەوڵەمەندبوەکان بەهۆی دەست گەیشتی ئافرەت بە داهات. لە هەردوو دۆخەکە بونیادە هەرەمییە تەقلیدییەکە توشی کێشە دەبێت. لە دۆخی هەژاراندا باوک نان-پەیداکەرێکی باش نیە، لە دۆخی دەوڵەمەندبوەکاندا، باوک تەنها نان-پەیداکەرنیە، دایکیش بە هەمانشێوە نان-پەیداکەرە.\nلە هەمانکاتدا خێزان وەک دەزگایەک لە لایەن دەزگاکانی ترەوە لە پەیوەندی و زۆرجار ململانێدایە. پەیوەندی نەوان دەوڵەت و خێزان یەکێکە لە پەیوەندییە ئاڵۆزەکان لەمبارەوە.\nنمونەی ئەم دۆخە بە ڕونی لە خێزانە کوردەکانی نیشتەجێیی ڕۆژئاوادا دەبینین. ئەگەر تەماشای جوگرافیای خێزانی کورد بکەیت، دەبینیت هەتا پشتیوانی دەوڵەت بۆ خێزان زیاتربێت، خێزان زیاتر هەڵوەشاوەیە. ئەمە لە کەیسی وڵاتانی ئەسکەندەنافیادا دەیبینیت. زۆرن ئەو خێزانە کوردانەی کە بە دەست قەیرانی هەڵوەشانەوە دەناڵێنن لە ئەو وڵاتانە.\n(ئەم دۆخە مایەی شەڕێکی گەورەیە لە ئەمریکا لە نێوان لیبرال و پارێزەرەکاندا، کۆنسێرڤەتیڤەکان دەڵێن هەتا دەوڵەت زیاتر پشتیوانی خێزان بکات، خێزان زیاتر هەڵدەوەشێت، لیبرالەکان دەڵێین نەخێر قەیرانەکە ئابورییە، لە داهاتودا دێمە سەر ئەم بێرەوبردە).\nڕەنگە گۆڕانی سەرچاوەی داهات و شێوازی کار و سەرچاوەی داهات و بەشاریی بون کۆمەڵە هۆکارێکی سەرەکی بن لە قەیرانی خێزان، بەڵام هەندێک هۆکاری تریش هەیە کە دەبێت لە سەری ڕابوەستین.\nهەندێک ئایدەلۆژیا لە دونیای ئێمەدا ئامادەن کە بە ڕاستەوخۆ و ناڕاستەوخۆ کاریگەرییان هەیە لە سەر قسەکردن لە سەر خێزان و ڕۆڵ و پێگەی خێزان. دوو ئایدەلۆژیا لە هەموان زاڵترن، یەکێکیان چەپە، ئەویتریشیان ئیسلامی سیاسی. دیارە بەرخۆریزمیش ئایدەلۆژیایەکی ئێجگار کاریگەرە.\nچەپی کوردی هێندە خاوەن مەعریفەنیە بە کەلتوری چەپ. بۆیە خیتابی جۆرێکە لە پرتە و بۆڵە و سەرەتاتکێ. بە گشتی کرۆکی دیدی چەپ، وەک لە مانیفێستدا بەیان دەکرێت بریتیە لە aufhebung کە یانی هەڵوەشاندنەوەی خێزان. خێزان لە دیدی ئەوانەوە یەکەیەکی بۆرژوازییە. مارکس بڕوای وەهابوو ئەم جۆرە خێزانە بە گۆڕانی سەرمایە خۆی دەپوکێتەوە. لە بەرامبەر ئەمەدا ئیسلامی سیاسی خێزان وەک کرۆکی بونی خۆی دەبینێت. ئوسرە چەمکێکی سەرەکی دونیابینی و ڕێکخستن و سیاسەتکردنیانە. خێزان لای ئەوا لە سەر بونیادی قەوام بونیادنراوە.\nبەم پێیە ئێمە لە بەردەم بەرداشی دوو خیتابداین یەکێکیان هەڵیدەوەشێنێتەوە و ئەویتریان ڕەقی هەڵدەگەڕێنێت. ئامرازەکانی بەڕێوەچونی ئەم خیتابانە بریتین لە ئەخلاق، سەقامگیریی، باری دەرونی، دەسەڵات، پیاوبون و پیاونەبون و زۆر چەمکی تریش.\nکۆمەڵگای ئێمە لە نێوان ئەم دوو بەرداشەدا سەری لێشێواوە. بەڵام نە هەڵوەشانەوە سودمەندە و نە بینینی خێزان وەک یەکەیەکی ڕەقهەڵاتوی نەگۆڕ. بە گۆڕانی ئابوری بونیادی خێزانی تەقلیدی دەگۆڕێت. کۆمەڵگای کشتوکاڵی پێویستی بە دەستی کاری بێ بەرامبەر هەبوو، بۆیە خێزان لە کۆمەڵگای کشتوکاڵیدا گەورەبوو. بە گەشەی تەکنەلۆجیا و هاتنی جۆرێک لە کۆمەڵگای پیشەسازی، یان دەرکەوتەی پیشەسازی، بە تایبەتی پیشەسازی نەوت و سامانی سروشتی، جۆری کار دەگۆڕێت. جگە لە شەڕ و هەندێک بواری تر نەبێت، زۆربەی بوارەکانی تر زیاتر بۆ ئافرەت گونجاوە هەتا پیاو. ئەم بە ئافرەتبونەی، فیمینایسەی بواری کار و داهات، بە ناچاری بونیادی خێزان دەگۆڕێت.\nئەگەر بە چەمکی ئەندازەیی دەریبڕین ئێمە لە گواستنەوەین لە کۆمەڵگای پلەبەندییەوە بۆ کۆمەڵگای ئاسۆیی. پێکەوەهەڵکردن سەختردەبێت لە بڕی ئاسان بون. خێزان وەک دەزگایەک کاتێیک بونیادی دەسەڵات تیادا دەگۆڕێت ئەوا قەیران دروست دەبێت. خێزان لە تاک سەرۆکییەوە دەگۆڕێت بۆ هاوسەرۆکی. (کاتێک ئەم پرسەم لە گەڵ خوێنەرانمدا وروژاند لە فەیسبوک وەڵامەکان جێگای سەرنج بوون، دیارە چەمکی هاوسەرۆک لە ئێستادا بارگاوییە، بەڵام کەم نەبوون ئەو وەڵامانەی کە شێوازێکی ڕێکخستنی وەهایان بە سەرچاوەی کێشە دەزانی).\nئەوەی ئەم قوڕە زیاتر خەست دەکاتەوە بە سیاسیبونی ئەم بوارەیە. وەک لە ئەمریکا دەیبینین شەڕ لە سەر خێزان کردنی خێزانە بە ئامراز و پانتایی شەڕ لە بڕی شەڕ لە پێناوی خێزان. بە سیاسیبون لە دونیای ئێمەدا بە گشتی بە مانای رسوابون دێت. بە سیاسیبون یانی توڕەهاتکردن و جنێودان و بەلاڕێدابردن و دابەشکاری لە نێوان ئەخلاقدار و بێئەخلاقدا. ئەمەمان لە پرسی وروژانی ناوی دایکدا بینی.\nبە گشتی کاتێک کە خێزان توشی قەیران دەبێت دەوڵەت دەسەڵاتی زیاتر دەکات، ئەمە خەمی کۆنسێرڤەتیڤە ئەمریکاییەکانە. بەڵام کۆمەڵگای ئێمە هەتا ئێستا کۆمەڵگایەکی بێدەوڵەتییە، یان نادەوڵەتییە. بەم پێییە، کاتێک دەزگای خێزان لاوازدەبێت ئەوا هیچ دەزگایەکی تر نیە هەتا ڕۆڵەکەی بگێڕێت، بەمجۆرە ئێمە ڕوبەڕوی بۆشاییەکی دەرونی و کۆمەڵایەتی و ئابوری سەخت دەبینەوە، کە لە تواناماندا نیە دەرەقەتی بێین.\nزانکۆکانی ئێمە دەبوو دەیاها لێکۆڵینەوە و توێژینەوەی مەیدانیان هەبوایە، هەتا بمانتوانیایە، بە ووردتر قسە لە سەر پەیوەندی نێوان خێزان و حکومەت و کۆمەڵگا بکەین. بەڵام ئێمە خاوەن زانکۆ نین، ئەمە لە کاتێکدا هەر دۆڵێک لە کوردستان وەک دەواجن زانکۆیەکی تیادایە.\nقەیرانێکی تری ئەم بوارە، وەک زۆر بواری تر، دابرانی خیتابە لە واقیع. بە گشتی زۆرینە کورد وەها قسە دەکات کە دەبێت ببێت. بەو مانایە، وەها دەدوێت نەک وەک ئەوەی کە هەیە یان دەبێت بەڵکو وەک ئەوەی کە خۆی دەخوازێت هەبێت. ئەم دیدە ناواقیعییە، پاڵنەری ئەو دیاردەیەیە کە قسەکردنی ئێمە لە سەر هەر پرسێک بە گشتی بێبنەمایە. ئەمە لە بیری ڕۆژئاوایید لە جەدەلی نێوان فۆکۆ و هابرماسدا دەیبینین. هابرماس دەڵێت دەبێ دونیا وەهابێت، فۆکۆ بە ڕاڤەکردنی ڕابوردوو، جەخت لە سەر ئەوە دەکاتەوە، گرنگ نیە ئێمە چی دەخوازین، بەڵام دونیا وەها نەبوە و میکانیزمەکانی بەرەو ئەو ئاقارەی نابەن کە وەهابێت. گرنگە لە دونیا تێبگەین وەک خۆی، ئینجا خواست و خەونەکانمان دەربڕین، نەک خواست و خەونەکانمان لێ ببێت بە واقیع.\nخێزانی کوردی دەگۆڕێت، هەموو دەبنە بەشێک لەم گۆڕانکارییانە، بەڵام بە شێواز و ئاستی جیاواز. دەکرێت لێرەدا باس لە شەبەنگێک بکەین، لە سەرێکەوە ئەوانە کە هەموو هەوڵێک دەدەن کە بەرپەرچی گۆرانکارییەکان بدەنەوە، دیارە بەبێ سەرکەوتن، لە ئەو کۆتاییەکەی ئەوانەی کە خوازیارن لە گەڵ هەموو گۆڕانکارییەکاندا دەست و پەنجە نەرم بکەن، دیارە دیسانەوە بەبێ سەرکەوتن. ئەم دەبڵ شکستە هۆکاری توندڕەوی خیتاب و لەرزۆکی واقیعە. ئەو هێزانەی کەخێزانی ئێمە دەگۆڕن، زۆر کاریگەرتر و خێراتر و پەلوپۆدارترن لە تواناکانی ئێمە.\nلە دەستدانی خێزان لە دەستدانی ماڵە، نەمانی پنتێکە لە دونیادا کە مرۆڤ تیایدا خۆشبویسترێت، رێز بگیرێت تەنها لە بەر خۆی، نەک هیچ مەرجێکی تر.\nئه‌م بابه‌ته 232 جار خوێنراوه‌ته‌وه


هەڵە ستراتیژییە سیاسییەکان کوشندەن\nبۆ نموونە حیزبە ناسیۆنالستیەکانی کوردستان، جگە لەوەی خۆیان کرد بە ئامانج و مەسەلە نەتەوەییەکەیان کرد بە ئامڕاز بۆ خۆ دەوڵەمەندکردن و درێژەدان بە حوکمڕانییەکی هەتا بڵێی خراپ و نادادپەروەر و نایەکسان، کە ئەمە هەڵەیەکی ستراتیژیی گەورە بوو کردیان. جگە لەم هەڵە ستراتیژیە ئیداریی و سیاسییە، هەڵەیەکی ستراتیژیی سیاسیی گەورەتریان کرد، بە دانانی سەرۆکی حیزبەکانیان بە فریادڕەس و کاریزمایەک بە وێنەی "خواوەند" بۆ پەرستن. کاتێکیش کە سەرۆک و ڕابەرە فریادڕەسە خواوەندیەکەیان تووشی شکستی سیاسیی دەبێت، وەک مەلا مستەفای بارزان، یان تووشی مردن و نەخۆشی کوشندە دەبێت وەک جەلال تاڵەبانی و نەوشیروان مستەفا، ئیتر حیزبەکانیان تووشی شکستی گەورەی سیاسیی و ئیداری دەبن و خۆیان بۆ ڕاست ناکرێتەوە، ئاخر کە "خوا" مرد، لە نێوان خەلیفەکاندا بۆ مێراتگریی و جێگرەوە جەنگ بەرپا دەبێت. ئەم حیزبە ناسیۆنالیستانە، وەک پارتی و یەکێتی و لەم دوایانەشدا بزووتنەوەی گۆران جگە لە قسەکردن بۆ چاکسازی و هەوڵدانێکی بێ سوود بۆ گەڕانەوە بۆ حیزبێکی مەدەنی سیاسیی، بە هیچ جۆرێک ئەم قسەکردنانەیان بۆ ناکرێت بە پراکتیک و ناتوانن ڕزگاریان بێت لەو تەنگەژە سیاسی و فەسادیەی تووشی بوون. ئەوەتا نەک هەر ناتوانن دوای ئەو ئامانجە بکەون کە لە پێناویدا دروست بوون، بەڵکو خودی حیزبەکانیشیان تووشی گەندەڵی و دەستەگەریی و ناکۆکیی گەورە بوون لە نێوان خۆیاندا. هەرچ دەستە و گروپێکیان، هەرچ سەرکردە و کەسی دیاریان ناچار بۆ خۆ پاکردنەوە، کە ناتوانن خۆیان پاکبکەنەوە، دەستە و گروپەکانی تر و کەسەکانی تر تۆمەتبار دەکەن و دەستی چەوری خۆیان بەیەکتری دەسڕن.\nیەک ڕاستی هەیە کە ئەتوانم بڵێم هەموو کەس لە کوردستاندا ئەگەر خۆی گێل نەکات دەیزانێت! ڕزگاربوون لە فەسادی ئیداری و حیزبیی و ماڵیی، ئەم حیزبانە بچووک دەکاتەوە و ئەم قەوارە گەورە زەبەلاحەیان نامێنێت، ئەمەشیان پێ قبووڵ ناکرێت، بۆیە ناتوانن خۆیان و حیزبە فاسیدەکانیان ڕاستبکەنەوە. ئەمان ناتوانن ئەم هەنگاوانە هەڵبنێن: ١- لە پێش هەموو فاسیدەکانی کوردستاندا، خۆیان بچنە بەردەم دادگایەکی عادیلانە و لێپرسینەوەیان لەگەڵدا بکرێت و پرسیاریان لێ بکرێت"ئەم دەوڵەمەندی و بزنسکاریی و بازرگانیەتیەت لە کوێوە هێنا؟" ٢- دەست هەڵبگرن لە دەیان و سەدان پرۆژەی بازرگانێتی. ٣- واز لە دەیان کەناڵی تەلەفزوێنی و ڕۆژنامەی ڕاستەوخۆ و سێبەر بهێنن. ٤- واز لە دەیان هەزار موچەخۆری بندیوار بهێنن، کە بوون بە لەشکرێکی گەورە لە هەڵبژاردنەکاندا بەکاریان دەهێنن بۆ دەنگدان بەم حیزبانە. ٥- دەستبەرداری فڕوفێڵی سیاسیی و ئەژنۆ شکاندنی یەکتری بن. ٦- واز لە تێکەڵکردنی دەستی چەپەڵیان بهێنن لەگەڵ وڵاتانی دەوروبەر و عێراقدا. ٧- درۆ نەکەن و ڕاستگۆیانە داوای لێبوردن بکەن لە خەڵکی کوردستان، هەرچیان هەیە لە پارەوپول و سەروەت و سامانی دزراو و قایمکراو لە ناو بانکەکانی ئەوروپا و دەوڵەتانی دەوروبەردا بگێڕنەوە بۆ خەڵکی کوردستان. ٨- یاسا سەروەر بکەن و خۆشیان وەک هاوڵاتی ئاسایی یاسا بەسەریاندا جێبەجێ بکرێت. ٩- لە هەڵبژاردنەکاندا ساختە نەکەن. ١٠- یاسای هەڵبژاردنەکان بگۆڕن بە یاسایەکی دیموکراتیانە. ١١- باج و خەراج بە شێوەیەکی دادپەروەرانە بخەنە سەر هەموو بازرگان و دەوڵەمەندەکان. ١٢- ژێرخانی ئابووری ببوژێنەوە١٣/ دیموکراتی بن لەگەڵ هەموو هاوڵاتیاندا وەک یەک ١٤- فەزڵی حیزبییەکانی خۆیان، یان سەرکردەکانی خۆیان نەدەن بەسەر خەڵکی تردا ١٥- پاکسازی بکەن لە زیاتر ٤٠٠٠چوار هەزار ڕێکخراوی بەناو مەدەنیدا، کە لە سەدا ٩٧ی ئەم ژماریە فاسیدە و هی خۆیانە. ١٦- کێشەکانیان لە گەڵ پەکەکە و حیزبەکانی ڕۆژهەڵاتدا بە شێوەیەکی عەقڵانی و سیاسیانە چارەسەر بکەن.١٧- پەروەردەیەکی دیموکراتی و نوێ دامەزرێنن کە بنەمای ئیدارە و حوکمڕانی و دیموکراتی پێشکەوتووە. ١٨- واز لە تووندووتیژی بهێنن١٩- دیموکراتیانە لەگەڵ خۆپیشاندەراندا مامەڵە بکەن٢٠- لە خودی خۆیانەوە وەک سەرۆکی هەرێم و سەرۆکی حکومەت و سەرۆکی حیزبەکانیانەوە دەستپێبکەن بە چاکسازی و پاکسازی و لێپرسینەوە. ئەمەی ئەمان کردویانە لەماوەی حکومڕانیاندا، هەڵەی ستراتیژیی گەورەیە، خۆیان بۆ ڕاستناکرێتەوە، ناتوانن بۆ هەتا هەتایە خۆیان لەو نەخۆشییە کوشندەیە ڕزگار بکەن.


تاریخ ایجاد در چهارشنبه, 10 شهریور 1395 11:44\nبچوککردنەوەی ژیان لە پنتێکدا بۆ قۆستنەوەی دەرفەت لە پێناوی بەدەستهێنانی شتێکدا کە لێی بێبەش کراوە، جۆرێکە لە ڕۆچوون بە نامۆ بووندا. ئازادیی لەم تێڕوانینەدا لەوێدا خۆی حەشارداوە، کە بۆ بەدەستهێنانی ئەو شمەکە، لە هەر ساتێکدا کۆتایی پێهێنانی ئەو ژیانە بچوککراوەی لێ چاوەڕوان ئەکرێت.\nپرسیارکردن لە تاریکى\nتاریخ ایجاد در یکشنبه, 22 دی 1398 08:56\nشۆڕش هەر تەنها بە شوێن گۆڕینى دەسەڵاتەوە نییە، بەڵکو پرۆژەى جۆراوجۆرى مرۆیى لە خۆدا هەڵگرتووە، شۆڕش لەسەر پاشکۆیەتى رۆنانرێ، بەڵکو دەبێت لە دۆخێکى شۆڕشگێڕانەدا بژى، شۆڕش و هەڵچوون لێرەدا لێکجیا دەبنەوە، بەڵام هەتا ئێستاش کەس بیرى لەو هەموو شکستە مێژووییانە نەکردۆتەوە، کەس نەهات شۆڕش و پاشکۆیەتى بخاتە بەر باس و لێکۆڵینەوە\nپه‌رداخێك ژه‌هری سپی\nتاریخ ایجاد در سه شنبه, 26 خرداد 1394 11:01\nوێڕای ئه‌وه‌ی سێ ده‌نگی جیاواز له ناو رۆمانه‌کدا ده‌بیسترێت (که‌سی دووه‌می تاک، که‌سی یه‌که‌می تاك، مه‌نه‌لۆژی ناوه‌کی)، به‌ڵام هه‌ستێکی به‌هێزم بۆ دروست بوو به‌وه‌ی شێوازێکی ده‌گمه‌نی ته‌کنکی (فلاش باك) له‌و رۆمانه‌دا به‌کارهاتووه، ته‌نانه‌ت خوێنه‌ر گه‌ر زۆر وریا نه‌بێت ئه‌وا زه‌مه‌نه‌کانی لێ تێك ده‌چێت، چونکه بازدانێکی سه‌یرو تێکه‌ڵکردنێکی هونه‌ری ناوازه‌ی تیا ده‌بینرێت له شوێن و کات و رووداوه‌کاندا.\nتاریخ ایجاد در پنج شنبه, 01 خرداد 1399 06:15\nپەشێو لە نێوان توڕەیی (ئێرە) و غەریبی (ئەوێ) دا\nتاریخ ایجاد در جمعه, 20 شهریور 1394 11:34\nپەشێو ئەگەر چی بە جەستە، لە مەنفا دەژیت، بەڵام بەڕوح، بە خەیاڵ و بیرکردنەوە، خەیاڵی هەر لای نیشتمانە. ئەو ئەگەر نەتوانێت، بگەڕێتەوە نیشتمان، ئەوا نیشتمان، بە هەموو بوونەکانیەوە، دێنێتە نێو ناخی خۆی. بۆیە هەموو ئەو کاتانەى لە مەنفایە، هەست ناکات لەوڵات دوور کەوتۆتەوە. بەڵکو هەر بە خەیاڵی ئەو کاتانە دەژیت، کە لە نیشتمان بوە.\nپەشێو لە نێوان توڕەیی (ئێرە)و غەریبی (ئەوێ)دا\nتاریخ ایجاد در دوشنبه, 02 اسفند 1395 14:03\nپەشێو باکى بە بیر کردنەوەى ئەوان و ترسی ئەوان نییە. بۆیە بە ئاشکرا، باس لەوە دەکات کە خوێن و مەرەکەبی شیعر نووسین تێکەڵاو دەکات و لە پێناو ئازادی و سەربەستی نەتەوەکەیی و ژیانێکى شکۆمەندانەتر بۆ مرۆڤەکان، ئامادەیە قوربانى بە خۆی بدات.\nپەیبردن بە نهێنى "بوون"\nتاریخ ایجاد در سه شنبه, 18 اسفند 1394 08:06\nسەباح رەنجدەر نەهاتووە ئەو چەند دێرە شیعرەى رۆمی بکاتە دەروازەى شیعرەکەى خۆى، بەلام بۆ دەرخستنى ئەم حالەتە فونابوونە دێرە شیعرێکى دیکەى ڕۆمى لە سروودى نەیدا فریاى دەکەوێت، کە هیچ باسى سووتان ناکات، بەڵام شاعیر هەمان ئاکامى فەنابوونى لێ هەڵدەوێنجێنێ.\nتاریخ ایجاد در چهارشنبه, 05 آذر 1393 21:20\nئامانجی ئێمە روون کردنەوە و تیشک خستنە سەر کۆمەڵێك شت / بوون کە شاعێر لەم شیعرانەیدا ئاماژەی پێکردووە و بەشێکی جەوهەری و دانەبڕاون لە شیعرەکانی، چما بە بێ ئەم چەمک و وشانە شیعر نووسین لای ئەم شاعێرە نەکردەیە و بە بێ بوونی ئەم چەمک و زاراوانە ئەستەمە بتوانێ قەڵەم بخاتە سەر کاغەز.\nپێوه‌ندی کریسمه‌س به‌فه‌رهه‌نگی کورده‌وه (١)\nتاریخ ایجاد در جمعه, 01 دی 1396 19:21\nمه‌به‌ست له‌هێندی و سێندی ئه‌وه‌یه که له‌زۆر وشه‌دا ده‌نگی ''ه'' واته''هێ'' یان ''س''و''ث'' ئه‌و زمانانه لێک جیا ده‌کاتەوه. ئه‌ڵبه‌ت ئه‌وه‌مان له‌به‌ر چاو بێ که هێند و سێند هه‌مان وشه‌ن به‌دوو دیالێکتی جیاواز. هه‌روه‌ها که‌ناوی چۆمێکی گه‌وره له‌وڵاتی هێندووستان، چۆمی ''سێند''ه که مه‌به‌ست هه‌مان چۆمی ''هێند''ه.\nپێویستیی گۆڕانی ئایین\nتاریکى شەو و پەنجەرەى عەشق\nتعریف داستان کوتاە\nچیرۆکی فەرماندە (١٠)\nڕێگا دووره‌كانی چاومان


📊 تورکیا توانای دانەوەی قەرزە دەرەکییەکانی نەماوە ئامار و راپرسی\n📅 کاتی تۆمارکردن Feb 15 2020 4:45PM\nقەرزەکای سەر تورکیا بەڕادەیەک زۆر بووەو ئەستەمە لە [ زۆرتر... 👁] ✖ ✖ 0 2 ✔ 99% ✍ ب.ج. 15-2-2020 16:45:06\n📊 حکومەت و پەرلەمان 150 کۆمپانیا و دوو هەزار حەوت سەد کەس ناچار بە قەرزدانەوە دەکەن ئامار و راپرسی\n📅 کاتی تۆمارکردن Jan 26 2020 9:23AM\nبڕیارێکی حکومەتی هەرێم و یاسای چاکسازی کە لە پەرلە [ زۆرتر... 👁] ✖ ✖ ✖ 0 1 ✔ 89% ✍ ب.ج. 26-1-2020 9:23:51\n📊 زیاتر لە 70%ی خەڵکی هەولێر پارەی ئاو قەرزدارن ئامار و راپرسی\n📅 کاتی تۆمارکردن Feb 1 2020 10:38AM\nەڕێوەبەرایەتی ئاوی هەولێر ئاشکرایدەکات کە زیاتر لە [ زۆرتر... 👁] ✖ ✖ 0 2 ✔ 99% ✍ ب.ج. 1-2-2020 10:38:38\n📊 هێڵی ئاسمانیی عێراق زیاتر لە 74 ملیۆن دۆلار قەرزاری فڕۆکەخانەکانی هەرێمی کوردستانە ئامار و راپرسی\n📅 کاتی تۆمارکردن Jan 30 2020 1:45PM\nوەزیری گواستنەوە و گەیاندنی هەرێمی کوردستان رایگەی [ زۆرتر... 👁] ✖ ✖ 0 1 ✔ 99% ✍ ب.ج. 30-1-2020 13:45:34\n📊 وەرگرتنەوەی 751 ملیار دیناری حکومەتی هەرێم لە کێشەدایە ئامار و راپرسی\n📅 کاتی تۆمارکردن Jan 27 2020 10:49AM\nوەک زانراوە کابینەکانی پێشوو بۆ هاندانی وەبەرهێنان [ زۆرتر... 👁] ✖ ✖ ✖ 0 1 ✔ 85% ✍ ب.ج. 27-1-2020 10:49:18


ئێران بەڵێنی تۆڵەکردنەوە لە ئیسرائیل دەدات\nوەزیری دەرەوەی ئێران ڕایگەیاند، ئیسرائیل دەیەوێت تۆڵەی هەوڵە سەرکەوتووەکانی ئێران لەبارەی هەڵوەشاندنەوەی سزاکانی لە خەڵكی ئێران بکاتەوە، بەڵام ئەوان ڕێگە بەوە نادەن.\nمحەمەد جەواد زەریف، وەزیری دەرەوەی ئێران ئەمڕۆ 12ی نیسان لە لێدوانێکی ڕۆژنامەوانیدا ڕایگەیاند، “دانیشتنەکان لەبارەی هەڵوەشاندنەوەی سزاکانی سەر ئێران پێشکەوتنی بەخۆیەوە بینیووە، بەڵام ئەمە بە ئیسرائیل قبوڵ ناکرێت و هەوڵی تۆڵە سەندنەوەی ئەو شکستە لە ئێرانییەکان دەدات”.\nوەزیری دەرەوەی ئێران ئاماژەی بەوەکردووە، “هێرشکردنە سەر بنکەی ئەتۆمی نەتەنز، ئێران لە دانوستانەکاندا لاواز ناکات، بەڵکو ئێستا بنکەی نەتەنز دەتوانێت زیاتر لە چاران چالاک بێت و کارەکانی خۆی بەپێی بەرنامە بباتە پێشەوە”.\nمحەمەد جەواد زەریف، بەڵێنی تۆڵەکردنەوە لە ئیسرائیلییەکان دەدات و دەڵێت، “ئیسرائیل دەیەوێت خەڵکی لەوە تێبگەیەنێت کە دەستی کراوەیە، بەڵام ئێمە پێشکەوتن لەسەرخۆ لە دانوستانەکان و بنکە ئەتۆمییەکان پێشکەشی خەڵکی خۆمان دەکەین”.\nپێشتر رۆژنامەی نیویۆرک تایمز لە زاری دوو بەرپرسی ئێرانی ئاشکرایکردبوو، هێرشە ئەلیکترۆنییەکە کە کراوەتە سەر بنکەی ئەتۆمی نەتەنز بووەتە هۆی چەند تەقینەوەیەک و سیستمی ئەلیکترۆنی بنکە ئەتۆمییەکەی تێکداوە، دواتر ئەم هەوڵە لەلایەن ئێرانەوە خرایە ئەستۆی ئیسرائیل.\nڕۆحانی دان بە دزرانی ئەرشیفی ئەتۆمیی ئێراندا دەنێت\nسەرۆك كۆماری ماوە تەواوبووی ئێران ڕایدەگەیەنێت، ئیسرائیل ئەرشیفی ئەتۆمیی ئێرانی دزیووە. حەسەن ڕۆحانی، سەرۆك كۆماری ئێران لە وتاری…\nتەنها لە شارۆچکەیەکدا 120 منداڵ بەشوو دراون\nتەنها لە شارۆچکەیەکی پارێزگای ئەردەبیل لە ئێران 120 منداڵ بە شودراون و لەسەر دۆسییەکە چەندین کەس ڕەوانەی زیندان…\nدیبلۆماتکارێکی ئێرانی لەسەر کوشتنی گەنجێک لە تورکیا دەستگیرکرا\nڕۆژنامەی دەیلی سەباحی تورکی ئاشکرایکردووە، دیبلۆماتکارێکی ئێرانی لە کونسوڵخانەی وڵاتەکەی لە تورکیا کاریکردووە، بە تۆمەتی کوشتنی مەسعود مەولەوی…\nئێران جوڵەی گەشتیاری خاڵە سنورییەکان لەگەڵ هەرێم ڕادەگیرێت\nحکومەتی ئێران بڕیاریداوە بە داخستنی سنورەکانی لەگەڵ هەرێمی کوردستان بۆ جوڵەی گەشتیاری و کۆمەڵگەی دەروازەی حاجی ئۆمەرانیش بڕیارەکە…


سەنتەری نینا لە هەفتەی یەرڤا – IKKR\nخانەی پارێزگاریی نینا\nیارمەتیی بێ بەرامبەری یاسایی\nبنکەی کۆمەڵایەتی نینا\nخول و تواناسازی\nلای ئێمە ڕاهێنانی پیشەیی بکە\nببە بە خۆبەش\nبەکارهێنانی زانیاریی کەسێتی\nبگەڕێ لەناو تایتڵ\nفیلمه كانی رێكخراو\nسەنتەری نینا لە هەفتەی یەرڤا\nهەفتەی یەرڤا بەرنامەیەکی سیاسی یەک هەفتەییە لە ستکۆکهۆڵم بەڕێوەدەچێت.\nلەم هەفتەیەدا رێکخراوەکانی کۆمەڵگای مەدەنی، دەزگا جیاوازەکان و حیزبەکانی ناو پەرلەمانی سویدی بە چالاکی جۆراوجۆر، بڵاوکردنەوەی زانیاری، سیمینار، دێبات و ووتار بەشدار دەبن.\nمەبەست لەم بۆنەیە کەمکردنەوەی مەودای نێوان هەڵبژێردراوانی خەڵک و هاوڵاتیانە. کارکردنە بۆ پێکهێنانی هەلومەرج و دۆخی گونجاو بۆ بەشداری زیاتری هاووڵاتیان لە کاروبار و بەرنامەی سیاسی ئەحزاب و لایەنە جیاوازەکان و دەوڵەت. بۆ گفتوگۆکردن دەربارەی مەیدانە سیاسی و کۆمەلایەتی و ئابوریەکان و بەرەو پیشخستنی زیاتریان.\nلێرەدا و بەشێوە و ڕێگای جیاواز بەرپرسانی سیاسی و دەسەڵات ڕوبەروی پرسیارو گفتوگۆی دەبنەوە لەلایەن بەشداربوانەوە، کە دواتر سەرنج و ڕەخنەو باسەکان لەلایەن دەزگاو دەسەلاتە پەیوەندیدارەکانەوە کۆدەکرێتەوە و گفتوگۆی دەربارە دەکرێت.\nسەنتەری نینا لەم هەفتەیەدا ئامادەبو بەمەبەستی بڵاوکردنەوەی زانیاری سەبارەت بە سەنتەر و کارەکانی، لەهەمان کاتدا بۆ بەرفراوانکردنی پەیوەندیەکانی لەگەڵ ڕێکراو و لایەنەکانی تر کە لە هەمان مەیداندا کار دەکەن.


سینەما بە كوردی: ئاوازە\nكورتە فیلمێك سەبارەت بە ئەوین\nناوی فیلم: ئاوازە (the prestige)\nدەرھێنەر: کریستۆفێر نۆڵان\nڕێكەوت و شوێنی بڵاو بوونەوە: 20ی ئۆكتۆبەری 2006 - ئەمریكا\nئەو فیلمه به‌سه‌رهاتی دوو جادووگه‌ری به‌ناوبانگ و پرۆفێشناڵی شاری له‌نده‌نه به ناوه‌کانی "ئاڵفرێد بۆردن" و "رۆبێرت ئنجی"یه که به یه‌که‌وه‌و هاوڕێ له گه‌ڵ مامۆستاکه‌یان، له سه‌ر سه‌کۆی ساڵۆنه‌کانی له‌نده‌ن جادووگه‌ری ده‌که‌ن. ئه‌م دوو جادووگه‌ره له بواری که‌سایه‌تیه‌وه جیاوازیه‌کی زۆریان به یه‌که‌وه هه‌یه. رۆبێرت مرۆڤێکی خۆ به زل زانه که ته‌نیا چاوی له وه‌یه به بیر و هزری مرۆڤه‌کانی تر گه‌وره بێته‌وه‌و له به‌رامبه‌ردا ئاڵفرێد مرۆڤێکی ساده‌یه که له ئه‌نجامی زه‌همه‌ته‌کانی خۆیدا جێگه و پێگه‌ی ژیانی پێک هێناوه. ئه‌وان له یه‌کێک له جادوویه‌کانی خۆیان دا جوولیای هاوسه‌ری رۆبێرت ده‌به‌ستنه‌وه‌و له بۆشکه‌یه‌کی ئاوی داوێن. جوولیا ناتوانێ گرێیه‌کان بکاته‌وه‌و له ئاکام دا ده‌خینکێ. رۆبێرت مه‌رگی ژنه‌که‌ی به تاوانی ئاڵفرێد ده‌زانێ و له سه‌ر ئه‌و باوه‌ڕه‌یه که به ئه‌نقه‌ست گرێیه‌کانی وا لێداوه که جولیا نه‌توانێ بیانکاته‌وه. هه‌ر به‌و هۆیه‌ش نێوانیان تێک ده‌چێ و له‌و ساته‌وه ده‌بن به دووژمن.\nفیلمه‌که گرێیه‌کی سه‌ره‌کی تێدایه که ده‌رهێنه‌ر تا کۆتایی فیلمه‌که ئیزن نادات بکرێته‌وه و ئه‌مه‌ش یه‌کێک له تایبه‌تمه‌ندیه به هێزه‌کانی ئه‌م فیلمه‌یه. فیلمه‌که ده‌یان بابه‌تی تریش له خۆوه ده‌گرێ که به ڕای من په‌یامێکی سه‌ره‌کی هه‌یه که ڕه‌نگه له ناواخنی فیلمه‌که‌دا شاڕاوه‌یه. جا با له‌و شوێنه‌وه سه‌یر بکه‌ین که گرینگ نیه نووسه‌ر یان ده‌رهێنه‌ری ئه‌م فیلمه چۆن بیر ده‌که‌نه‌وه یان ویستوویانه چی بڵێن، گرینگ ئه‌وه‌یه که ئێمه چۆن ده‌بینین و له کوێوه سه‌یری بابه‌تێک ده‌که‌ین.\nله جیهانێکی سه‌یر و سه‌مه‌ڕه‌دا ده‌ژین. له جیهانێک دا که هه‌موو که‌س هه‌وڵ ده‌دا بینه‌ری تایبه‌تی خۆی په‌یدا کات و جادووگه‌ری بۆ بکات. له جیهانی سیاسه‌دمه‌دارانی جادووگه‌ر، ڕۆژنامه‌وانانی جادووگه‌ر، سه‌رمایه‌دارانی جادووگه‌ر، سه‌رۆک کۆماره جادووگه‌ره‌کان و ده‌یان و سه‌دان و هه‌زاران جادووگه‌ری تر. له کوتایی ئه‌م فیلمه‌دا که دوایین زۆره‌بانی نێوان ئاڵفرێد و ڕۆبێرت ڕوو ده‌دات، ڕۆبێرت به‌ر له مه‌رگی و به‌ر له وه‌ی چاوی به سه‌ر جیهانی جادووگه‌ره‌کان دا ببه‌ستێ، ده‌لێ: کاتێک خه‌ڵک فریو ده‌درێ، شتێک له چاویان دایه که هه‌موو که‌س ناتوانێ ده‌رکی پێ بکات. تۆ بله‌ی کاتێک سیاسه‌تمه‌داره جادووگه‌ره‌کانیش ئێمه‌ومانان فریو ده‌ده‌ن، هه‌ست به‌و شته بکه‌ن که له چاوماندا دیاره. تۆ بڵه‌ی دوای ئه‌و جادووگه‌ریانه‌ی که ئه‌وان ده‌یکه‌ن، ئێمه‌ش خۆمان فریو بده‌ین. له فیلمه‌که‌دا باس له‌وه ده‌کرێ که ئێمه ناتوانین به سرنجه‌وه چاو لێ بکه‌ین بۆیه فریو ده‌درێین. تۆ بڵه‌ی ئه‌گه‌ر مرۆڤه‌کان بتوانن به سه‌رنجه‌وه سه‌یری خۆیان و جیهان و مرۆڤه‌کانی تر بکه‌ن، گۆڕانێک به سه‌ر جیهان دا بێت؟ ئاخ که چه‌ند له یه‌ک ده‌چن دیمه‌نی ئه‌و کاته‌ی جادوویه‌ک ده‌بینین و له خۆشی ئه‌وه‌ی نازانین چی ڕووی داوه هاوار ده‌که‌ین و چه‌پڵه لێ ده‌ده‌ین له گه‌ل ئه‌و کاته‌ی که سیاسه‌تمه‌دارێک، سه‌رۆک کۆما‌رێک یان جادووگه‌رێکی تر قسه‌مان بۆ ده‌کات و له خۆشیان فرمێسک له چاوه‌کانمان دا قه‌تیس ده‌مێنێ. تۆ بڵه‌ی که‌ی فێر بین به ڕوانینێکی ڕاسته‌وه سه‌یری جیهانی خۆمان و جادووگه‌ره‌کانی بکه‌ین؟ تۆ بڵه‌ی که‌ی فێر بین ئه‌و کاته‌ی که تێنه‌گه‌یشتووین چی ڕووی داوه، چه‌پڵه بۆ هیچ جادووگه‌رێک لێ نه‌ده‌ین. تۆ بڵه‌ی ئه‌م جیهانه تا که‌ی به جادووگه‌ری به‌ڕێوه بچێت؟ ئاخۆ به ڕاستی ئه‌وه ئێمه‌ین که خۆمان فریو ده‌ده‌ین؟\nترەیلەری ئەو فیلمە لێرە ببینە\nسپاس و ده‌ست خۆشی بو کاک انور\n۲۶ مرداد ۱۳۸۹، ساعت ۶:۰۷\nthanx kak anvar\n۲۶ مرداد ۱۳۸۹، ساعت ۱۵:۳۵\nئه‌نجومه‌نی ه‌ده‌بیی مه‌هاباد گفت...\nئه‌نجومه‌نی ئه‌ده‌بیی مه‌هاباد ئاماده‌ی بڵاو کردنه‌وه‌ی به‌رهه‌ی شاعیران و نووسه‌رانی کورد. بۆ ئاگاداریتان گۆڤاری به‌رهه‌م له‌سه‌ر وێبلاگی ئه‌نجومه‌ن ده‌توانن دانلۆد بکه‌ن.\n۲۹ مرداد ۱۳۸۹، ساعت ۲۲:۴۶